
מושב רביעי
<פרוטוקול מס' 866>
מישיבת ועדת הכספים
יום שני, ט' בכסלו התשע"ח (27 בנובמבר 2017), שעה 10:00
<סדר היום:>
<הצעת חוק הפיקוח על שירותים פיננסיים (שירותים פיננסיים מוסדרים) (תיקון) (שירותי פיקדון ואשראי בלא ריבית), התשע"ז-2016>
נכחו:

<חברי הוועדה:> 
משה גפני – היו"ר
יצחק הרצוג

מיקי לוי

מיקי רוזנטל

חברי הכנסת:
חיים ילין

מוסי רז
<מוזמנים:> 
	היועץ המשפטי, רשות שוק ההון, ביטוח וחיסכון 
	–
	ברוך לוברט

	הלשכה המשפטית, רשות שוק ההון, ביטוח וחיסכון
	–
	אייל בן ישעיה

	רשות שוק ההון, ביטוח וחיסכון 
	–
	בוריס פבלוב

	עוזרת ליועמ"ש, הרשות לאיסור הלבנת הון 
	–
	סבטלנה גרנר

	פיקוח, בנק ישראל 
	–
	סמדר מרובקה

	חוקר, המכון החרדי לחקר מדיניות 
	–
	אליהו מנחם ברקוביץ

	מנכ"ל הגמ"ח לבית ישראל
	–
	משה מונטג

	מנהל גמ"ח, איגוד מנהלי הגמ"חים 
	–
	מאיר דמן

	מזכיר איגוד מנהלי הגמ"חים 
	–
	יוסף חיים שימל

	מנהל כספים, לשכת רואי החשבון בישראל 

	–

	צביקה זאבי



<ייעוץ משפטי:>
שגית אפיק
<מנהל הוועדה:>
טמיר כהן
<רישום פרלמנטרי:>
הילה לוי
הצעת חוק הפיקוח על שירותים פיננסיים (שירותים פיננסיים מוסדרים) (תיקון) (שירותי פיקדון ואשראי בלא ריבית), התשע"ז-2016
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. אנחנו ממשיכים את הדיון בנושא של הגמ"חים – חוק הפיקוח על שירותים פיננסיים. אנחנו בעמוד 48 בחוק הזה, סעיף 83. בבקשה. 
<שגית אפיק:>
בישיבה הקודמת היו דברים שאמרתם שתעשו עליהם חשיבה. עשיתם או שאתה רוצה אחר כך להתייחס לזה?

<ברוך לוברט:>
אני אתייחס לזה בהמשך הדיון. 
אנחנו מתחילים את סימן ב', שעוסק בהתחייבות להימנע מהפרה. מדובר על סיטואציה שבה נמצאה הפרה והמפקח סבור שנכון שלפני שהוא נכנס לתהליך של הטלת עיצום, לנקוט בהליך חלופי של התחייבות להימנע מהפרה. אני אקרא ואסביר.
סעיף 83. "היה למפקח יסוד סביר להניח כי אדם הפר הוראה מההוראות לפי פרק זה, כאמור בסעיף 72, והתקיימו נסיבות שקבע המפקח, בנהלים, באישור היועץ המשפטי לממשלה, רשאי הוא להמציא למפר, במקום הודעה על כוונת חיוב, הודעה שלפיה באפשרותו להגיש למפקח כתב התחייבות ועירבון לפי הוראות סימן זה, במקום שיוטל עליו עיצום כספי".

<היו"ר משה גפני:>
אתם בטוחים שצריך את זה?

<ברוך לוברט:>
כן, אדוני. זאת הקלה לגופים המפוקחים. זה מאפשר למפקח, במקום לנקוט בעיצום, לנקוט בסוג של התראה. 

<היו"ר משה גפני:>
אבל אמרנו בישיבה הקודמת שהעיצום הזה מצריך התראה לפני זה ולהגיד לו ולהזהיר אותו. אז מה פה צריך?

<שגית אפיק:>
זאת הקלה בדיעבד. אחרי שהוא כבר יכול להמיר את זה בהתחייבות על זה שהוא לא יעשה את ההפרה הזאת שוב. 

<ברוך לוברט:>
אדוני, זאת ההצעה שלנו. מכיוון שאנחנו רואים בהתראה קושי מאוד משמעותי, אנחנו מציעים להמיר את ההתראה שאדוני הציע. 

<היו"ר משה גפני:>
התראה זה קושי? למה התראה זה קושי?

<ברוך לוברט:>
אנחנו, בגישה שלנו, חושבים שזה לא נכון. אנחנו לא מדברים על יחידים בתוך הגמ"חים אלא על גמ"ח כגמ"ח. אנחנו חושבים שהגמ"ח כגמ"ח צריך שיהיה לו איזשהו משטר של ציות מעצמו. הוא לא צריך לחכות להתראה ורק לאחר מכן לקיים את הוראות החוק. אנחנו חושבים שהפרוצדורה הזאת של התחייבות להימנע מהפרה, אפשר לחייב אותה ולא לעשות אותה כאפשרות אלא לחייב אותה. 
<שגית אפיק:>
מה זה "לחייב אותה"? זאת אומרת שבכל מקרה, במקום לתת עיצום כספי, הוא קודם כל ייתן התחייבות? אני לא מבינה כל כך מה זה "הנסיבות שקבע המפקח בנהלים, באישור היועץ המשפטי לממשלה או המשנה". מה הנהלים האלה? קיימים נהלים כאלה לגבי גופים אחרים?

<ברוך לוברט:>
כרגע אין לנו נהלים. 

<שגית אפיק:>
זאת אומרת שכרגע הסעיף הזה לא מיושם לגבי מוסדות אחרים, אם אין נהלים. 

<ברוך לוברט:>
נכון, כי הסעיף הוא רשות. השתמשנו בו במקרים בודדים, בהקשרים שאולי קצת דומים לנסיבות של הפחתה, לדוגמה אם זאת הפרה ראשונה או אם יש נסיבות אישיות או ספציפיות. לדוגמה, אם המפר תיקן בעצמו את ההפרה, בלי שאפילו הגענו ואחרי זה מצאנו את ההפרה. זאת אומרת שיש מספר נסיבות, שהן קצת דומות לסוג של הפחתה. 
<שגית אפיק:>
ואתם רוצים לעשות את זה כאן כחיוב בכל מקרה, או שאתם רוצים לעשות את זה רק בנסיבות של ה - - -

<ברוך לוברט:>
מה שאנחנו חושבים, ואנחנו עדיין בחשיבה על זה, הוא שחלף אותה הצעה שלחייב התראה ובלי אפשרות להטיל עיצום מראש, שהמנגנון הזה יהיה יותר חובה. כרגע הוא רשות על המפקח. ההבדל בתוצאה בין שני ההליכים הוא שככל שאני נתתי התחייבות להימנע מהפרה והפרתי את ההוראה פעם שנייה, אני כאילו משלם פעמיים על ההפרה. זאת בניגוד להתראה מראש שאומרת: אני רק מתרה בך פעם ראשונה ואם אתה עושה שוב, אתה מקבל את העיצום. 
<היו"ר משה גפני:>
הדבר הראשון שאומרים למפר הוראה הוא שמזהירים אותו. אומרים לו: תשמע, תתקן את זה. 

<ברוך לוברט:>
נכון, והוא מתחייב לתקן את זה. 

<היו"ר משה גפני:>
אז אני לא כל כך מבין. אם הוא לא שמע למה שאמרו לו והוא ממשיך הלאה בהפרה. מה אז קורה?

<ברוך לוברט:>
באים אליו שוב ועושים את ההליך של הטלת עיצום. ככל שבאמת רואים ששוב הוא עשה את זה שלא בצדק, למעשה הוא משלם גם על ההפרה הראשונה וגם על ההפרה השנייה. אם הוא תיקן את מעשיו, הוא לא משלם, לא על ההפרה הראשונה ולא על ההפרה השנייה. 

<היו"ר משה גפני:>
הוא ישלם פעמיים? למה? הוא עבר על זה פעם אחת. 

<ברוך לוברט:>
לא, הוא עבר על זה פעמיים. 

<צביקה זאבי:>
אני רואה חשבון, הגמ"ח המרכזי. אני חושב שגם כתב התחייבות וגם עירבון לפני מה שקורה בסעיף 73 לגבי ההתראה, בסוף יבואו לאותו גמ"ח שבקושי יש לו כסף ובקושי יש לו קופה בצד, ועוד מבקשים לתת ערבות כספית. אני יודע שגם מוסדות חינוך, משרדי הממשלה מבקשים מהם היום לשים ערבות כספית וזה תהליך לא פשוט. כמובן, בסופו של דבר זה תהליך שטומן בחובו עלות כספית מאוד גדולה. 
<היו"ר משה גפני:>
זה סעיף 73. 

<שגית אפיק:>
83. 

<היו"ר משה גפני:>
לא, פה אין את זה. 

<שגית אפיק:>
יש את זה.

<צביקה זאבי:>
רציתי לומר שאם סעיף 83 יבוא רק לאחר התנאים שהתקיימו בסעיף 73, זה יהיה בסדר כי אז רק אחרי התראה. 

<שגית אפיק:>
זאת אומרת, אתם לא מסכימים שהמנגנון הזה יחליף את ההתראה, כמו שמציע ברוך. אתם אומרים שאפשר לשים עירבון רק אחרי שהייתה לנו התראה. 

<צביקה זאבי:>
אני רוצה להזכיר את מה שאמרו פה בשבוע שעבר, שלא היה לו פתק על הקיר ועכשיו יבקשו ממנו ערבות כספית של מאה אלף שקל כדי שיהיה לו מאיפה לשלם את זה. 

<ברוך לוברט:>
למה מאה אלף שקל? גם מיליון. אפשר מיליון. 

<צביקה זאבי:>
אני סתם זרקתי סכום. 

<בוריס פבלוב:>
זאת ערבות בגובה העיצום, והעיצום הוא 20,000 שקל, גם לגמ"ח הכי גדול. לגמ"ח הקטן זה 5,000 שקל. למה מיליון?

<צביקה זאבי:>
תלוי מה העיצום שיש לאותו גמ"ח. 

<ברוך לוברט:>
הערבות היא בגובה העיצום. 

<שגית אפיק:>
היושב-ראש מציע להוריד את ההתחייבות. 

<היו"ר משה גפני:>
לא, להוריד את הסימן הזה. 

<שגית אפיק:>
כן, להוריד את ההתחייבות להימנע. 

<חיים ילין (יש עתיד):>
באנו למקום, ראינו שהוא לא התנהל כמו שצריך. התרענו ואמרנו לו: תקשיב, יש לך 60 יום ועוד 30 יום לבוא ולשנות. אם אחרי זה הוא לא עשה כלום – אתה רואה שהוא לא עשה כלום – תן לו פטיש בראש. אבל אם הוא עשה ולא הספיק לו - - -

<ברוך לוברט:>
אנחנו לא מסכימים להתראה הזאת מראש כי אנחנו חושבים שזה יכול לגרום לגופים המפוקחים לא לשמור על משטר הציות מעצמם. בסופו של דבר, גוף מפוקח נכנס לפיקוח. 

<היו"ר משה גפני:>
ברוך, אתם עובדים עליי? לא, רק שאני אבין. אם אתם עובדים עליי זה בסדר, אבל אתם לא כל כך מצליחים. ישבנו בישיבה הקודמת ודיברנו. 

<ברוך לוברט:>
ואנחנו אמרנו שזה לא מקובל עלינו. 

<היו"ר משה גפני:>
לא אמרתם. 

<ברוך לוברט:>
כן. 

<היו"ר משה גפני:>
לא אמרתם. 

<ברוך לוברט:>
כן. 

<היו"ר משה גפני:>
לא אמרתם, אבל מה זה משנה? אם אמרתם, אני עכשיו בא ואומר שאני לא מסכים לזה. מדובר על גוף, שברוב המקרים הוא גוף שאין בו כסף, אין בו דברים מהסוג הזה. אז דיברנו על התראה. דיברנו על הדוגמה שהוא לא שם את השלט על הקיר. אומרים לו: תשמע, אסור לך לעשות את זה, אתה צריך, לשים את השלט על הקיר והסיבות לא חשובות. זה מה שהמחוקק קבע. עוברים שישים יום, הוא לא עושה את זה ונותנים לו עוד שלושים יום. אם הוא לא עושה את זה – על מה הסעיף הזה עכשיו? צריך להעניש אותו. 
<ברוך לוברט:>
אדוני, אני מזכיר שסעיף 73, שדיברנו עליו בנוגע להתראה, דיברנו רק על נושאי משרה, על האנשים שבתוך הגוף. 

<היו"ר משה גפני:>
דיברנו גם על הגמ"ח.

<ברוך לוברט:>
אדוני אמר שהוא מבקש את זה גם על הגמ"ח. 

<היו"ר משה גפני:>
אני מבקש. הבקשות שלי הן על הקרח? לא הבנתי. 

<ברוך לוברט:>
לא.

<היו"ר משה גפני:>
אבל זה היה הסיכום. אני לא מבין. 

<ברוך לוברט:>
לא היה סיכום כי גם יואב גפני התייחס בישיבה הקודמת. 

<היו"ר משה גפני:>
במקרה, בוועדה הזאת מי שקובע זה גפני, אבל משה ולא יואב. 

<ברוך לוברט:>
בסדר, אדוני, אני רק אומר שאנחנו מציעים חלופה. 

<היו"ר משה גפני:>
אני לא מקבל אותה. 

<ברוך לוברט:>
בסדר גמור. 

<היו"ר משה גפני:>
שלא יעניש אותו. אחרי שישים יום ושלושים יום האדם לא שומע למה שאומרים לו, שלום על ישראל. 

<ברוך לוברט:>
אנחנו מגיעים לאותה תוצאה. במקום התראה תהיה התחייבות. 

<היו"ר משה גפני:>
אני לא רוצה את זה. 

<ברוך לוברט:>
בפעם הראשונה הוא יתחייב שיותר הוא לא יפר. 

<היו"ר משה גפני:>
אני לא רוצה את זה. זה לסגור לו את הגמ"ח. מה הדבר הזה? מה שיהיה עונש, את זה הוא צריך לקבל. 

<חיים ילין (יש עתיד):>
הרגישות החברתית הרבה יותר גדולה מכל בנק, בגלל שזה בתוך הקהילה. אתה לא רוצה שמישהו אחר יבוא וילכלך על הקהילה. יש פה רגישות כפולה ממקומות אחרים, שבהם אנחנו מקפידים. ברוך, אתה צריך להבין את זה. אני חי בקהילה, אומנם היא לא קהילה דתית אבל היא קהילה. אנחנו יודעים בדיוק מה המשמעות של שם רע. אותו דבר, האמן לי. לכן הרגישות שלנו וגפני ואני נקפוץ פה כל היום. 
<היו"ר משה גפני:>
אתה צודק. אחרי כל כך הרבה זמן שמתריעים בפניו ואומרים לו, והוא לא עושה את זה, נגמר הסיפור. סתם הוא לא שומע סדרתי. אני מציע לעבור לסימן 88. 

<חיים ילין (יש עתיד):>
הוא הפר פעמיים ואל תשכח שיש תקופת מעבר ואחרי זה שישים יום ושלושים יום נוספים. 
<בוריס פבלוב:>
אנחנו מבינים את הצרכים החברתיים והקהילתיים.

<היו"ר משה גפני:>
לא, לא. אין רגישות קהילתית. אל תגיד את זה בכלל. זה פשוט חוק לא נכון. מי שכתב את הסימן הזה, כתב דבר לא נכון. אני אגיד לך למה לא קהילתית ולא שום דבר. זה סתם, אנשים בארץ ולא רלוונטי בכלל הנושא הקהילתי. בן אדם מנהל גמ"ח בהתנדבות. יש לו בעיה אישית ויש לו בעיה של הגוף. בא אליו המפקח ואומר לו: תשמע, אתה צריך לתלות את השלט על הקיר. והוא לא תולה את השלט על הקיר. עוברים שישים יום. אחרי שישים יום באים אליו עוד פעם. בא המפקח ואומר לו: אתה צריך לתלות את השלט על הקיר, והוא לא תולה. עכשיו אתה מגיע עם ערבות  ועם עיצום כספי? יש למישהו חשק, או במשרד המשפטים או במשרד האוצר או ברשות שוק ההון להפוך את זה לחוק, משהו כמו חוק בנק ישראל. אני לא מסכים לזה. מדובר על חוק מאוד מצומצם שנוגע רק לגמ"חים. אם ההיגיון לא תופס אצלכם, תלכו הביתה, תעשו שיעורי בית. אצלי זה לא יעבור. זה לא קהילתי. אל תגיד קהילתי. עוד מישהו יחשוב שאני מבקש פה פרוטקציה. 
<חיים ילין (יש עתיד):>
לא, לא, לא. 

<היו"ר משה גפני:>
לא קהילתי בשום מובן. זה לא קהילתי. זה גמ"חים ועל זה אני עושה את החוק. 
<בוריס פבלוב:>
חלק משמעותי מסמכות הפיקוח זה שגופים מפוקחים יודעים שיכול להיות עיצום בגין ההפרות שלהם, ואם אנחנו יוצרים מצב שבגין ההפרה הראשונה אי אפשר להטיל עיצום אלא רק התראה, אנחנו מורידים את כל התמריץ של הגופים לקיים את החוק. 
<היו"ר משה גפני:>
אבל יש עונשים שאתה יכול לתת לו. 

<שגית אפיק:>
הם אומרים שאם בפעם הראשונה אתה הולך רק על מנגנון של התראה, הגמ"ח והאדם לא יחושו כאלה שצריכים לציית מלכתחילה. אם הגוף יודע מראש שתהיה לו רק התראה, מראש הוא לא יתלה את השלט כי הוא יודע שתהיה לו רק התראה והוא לא צריך למהר. זאת הטענה שלהם ולכן הם מציעים את המנגנון של ה-בדיעבד. זאת אומרת שאם לא תלית את השלט, אפשר לתת לך עיצום, אבל הם אומרים שכחובה אנחנו נמיר את העיצום בכתב התחייבות כולל ערבות. אומרים הגמ"חים שהעירבון הוא מה שמקשה עליהם. 
<היו"ר משה גפני:>
עליי מקשה צורת החקיקה הזאת. היא מקשה עליי. היא הקשתה עליי כבר בפעם הקודמת ועכשיו על אחת כמה וכמה. אני לא יודע מה הכוונה של מי שהכין את החוק הזה. אנחנו מדברים על גופים התנדבותיים ועל זה אין ויכוח. אם זה לא גוף התנדבותי, דינו בחוקים אחרים שנמצאים בספר החוקים. אנחנו רוצים שהוא ישמור על החוק. אם הוא לא שומר על החוק פעם אחר פעם, יסגרו לו את הגמ"ח. מה יעשו? אז מה הדיון פה בכלל? 
חיילי חיל החינוך, ברוכים הבאים לכנסת בישראל, לוועדת הכספים. אנחנו מקדמים אתכם בברכה. כל הכבוד, יישר כוח. 
אני לא מקבל את הגישה הזאת כי הגישה היא כאילו אנחנו מדברים פה בגוף פיננסי ואחרי זה צריך לדבר גם על היועץ המשפטי לממשלה ועל המשנה ליועץ המשפטי לממשלה. זה כאילו אנחנו מדברים פה על מלחמה עם איראן. 
<ברוך לוברט:>
אדוני, אם אפשר עוד הערה. אנחנו נותנים כל הזמן את הדוגמה על השלט שנפל או ששכחו לשים, אבל צריך לשים לב שכחלק מההוראות שיש פה זה גם נושא של הטעיה, הטעיה של הצרכנים. 

<היו"ר משה גפני:>
מצוין, שיסגרו. 

<ברוך לוברט:>
למה אני צריך להתרות מראש? הגמ"ח צריך לדעת מראש שהוא לא צריך להטעות, עם כל הכבוד. למה רק אחרי שאני מתרה בו הוא צריך לשים לב שאסור לו להטעות צרכנים. 
<היו"ר משה גפני:>
תביא סעיף על הטעיה ונדבר על הטעיה. 

<שגית אפיק:>
תכף נחזור לרשימה. 
<ברוך לוברט:>
עסקאות עם קטינים – זה גם מופיע ברשימה. אין שום סיבה שאם לגמ"ח אסור לעשות עסקה עם קטינים, למה אני צריך להתרות בו רק אחרי שהוא עשה עם קטין? לא כל הדוגמאות הן השלט על הקיר. 
<היו"ר משה גפני:>
בסדר. הלאה, סעיף 88.

<ברוך לוברט:>
סעיף 88 עוסק בעיצום כספי. אנחנו נכנסים לסימן שהוא הוראות שונות לגבי הנושאים של הטלת עיצום. 

<שגית אפיק:>
אולי עדיף לחזור לרשימת העיצומים?

<היו"ר משה גפני:>
מה זה הוראות שונות?

<ברוך לוברט:>
גם ערעור, למשל, איך אפשר לערער על החלטה של המפקח. 

<היו"ר משה גפני:>
אבל אין עיצום כספי. 

<ברוך לוברט:>
יש.

<שגית אפיק:>
יש עיצום כספי, לא ביטלת אותו. 

<ברוך לוברט:>
גם לפי הצעת הוועדה יש קודם התראה ובפעם השנייה או השלישית יכול להיות עיצום כספי, אחרי שהוא חוזר שוב ושוב. אנחנו מכניסים את ההוראה הכללית לפה. "על מעשה אחד המהווה ההפרה של הוראה מההוראות לפי חוק זה המנויות בסעיף 72 ושל הוראה מההוראות לפי חוק אחר, לא יוטל יותר מעיצום כספי אחד". אנחנו רוצים למנוע סיטואציה שיוטל יותר מעיצום כספי על מעשה אחד שיכול ותהיה בו יותר מהפרה אחת. לגבי ערעור, יש פה הוראה שעוסקת באופן הערעור על החלטות של עיצומים. 
(א) "על החלטה סופית של המפקח לפי פרק זה ניתן לערער לבית משפט השלום, שבו יושב נשיא בית המשפט השלום. ערעור, כאמור, יוגש בתוך 30 ימים מיום שנמסרה למפר הודעה על ההחלטה. 
(ב) אין בהגשת הערעור לפי סעיף קטן (א) כדי לעכב את תשלום העיצום הכספי, אלא אם כן הסכים לכך המפקח או שבית המשפט הורה על כך.
(ג) החליט בית המשפט לקבל ערעור שהוגש לפי סעיף קטן (א), לאחר ששולם העיצום הכספי או הופקד עירבון לפי הוראות פרק זה, והורה על החזרת סכום העיצום הכספי ששולם או על הפחתת העיצום הכספי או על החזרת העירבון, יוחזר הסכום ששולם או כל חלק ממנו אשר הופחת או יוחזר העירבון, לפי העניין, בתוספת הפרשי הצמדה וריבית מיום תשלומו או הפקדתו עד יום החזרתו". 
<היו"ר משה גפני:>
יש הערות? 

<שגית אפיק:>
הערעור הוא לבית משפט השלום וזה בסדר. 

<יוסף חיים שימל:>
דובר קודם על כך שאסור לעשות שום דבר עם קטינים. האם לקטין מותר להפקיד בגמ"ח? 

<ברוך לוברט:>
נגיע לסעיף ונוכל לדון בו. 
<היו"ר משה גפני:>
איפה יש קטינים?

<שגית אפיק:>
ברשימת העיצומים. 

<ברוך לוברט:>
צריך להוראה הנורמטיבית. 

<היו"ר משה גפני:>
נחזור לרשימה, עוד לא קראנו אותה. נעבור לסעיף 90. מי הכין את החוק הזה?

<ברוך לוברט:>
הממשלה.

<היו"ר משה גפני:>
היו מספיק ניירות ועטים? הכול היה בסדר? עושים פה חוק כמו אני לא יודע מה. זה פשוט מטריף לי את הדעת. 

<יצחק הרצוג (המחנה הציוני):>
על מנת למנוע הלבנת הון מתוקף האמנה הבין-לאומית.

<היו"ר משה גפני:>
יפה. חבר הכנסת הרצוג, אני מוביל את החוק הזה. 

<יצחק הרצוג (המחנה הציוני):>
הבעיה היא שהחיים מורכבים יותר מהחוק. 

<היו"ר משה גפני:>
לא, אני מוביל את החוק. אני רוצה לסיים אותו. בתחילת הכנס הזה רציתי לגמור אותו. אני לוקח על עצמי את זה. 

<יצחק הרצוג (המחנה הציוני):>
הבעיה היא שאתם נורא נורא מכבידים על המלכ"רים. 

<ברוך לוברט:>
סעיף 90.

"(א) על אף האמור בכל דין ומבלי לגרוע מהוראות סעיפים 262 עד 264 לחוק החברות  


(1) אין לבטח, במישרין או בעקיפין, אדם מפני עיצום כספי שיוטל עליו לפי פרק זה, והתקשרות בחוזה לביטוח כאמור – בטלה;


(2) נותן שירותים או גמ"ח שהוא תאגיד לא ישפה ולא ישלם במישרין או בעקיפין עיצום כספי שהוטל על אדם אחר לפי פרק זה, ובעל שליטה בתאגיד לא ישפה ולא ישלם במישרין או בעקיפין עיצום כספי שהוטל על התאגיד, על נושא משרה בו, על עובד בתאגיד, והוראה או התחייבות לתשלום או לשיפוי כאמור – בטלה;

(ב) (1) על אף האמור בסעיף קטן (א), ניתן לשפות או לבטח אדם בשל הוצאות שהוציא בקשר עם הטלת עיצום כספי בעניינו, לרבות הוצאות התדיינות סבירות ובכלל זה שכר טרחת עורך דין, לרבות בדרך של שיפוי מראש;

    (2) לא יהיה תוקף להתחייבות לשיפוי או לביטוח לפי פסקה (1) של נושא משרה בתאגיד, אלא אם כן נקבעה בתקנון התאגיד הוראה המתירה זאת".

למעשה זו הוראה שאוסרת שיפוי וביטוח לגבי העיצומים הכספיים, למעט הוצאות שניתן לשפות או לבטח אדם, אם אנחנו מדברים על הוצאות התדיינות סבירות, שכר טרחת עורך דין וכדומה. 

<שגית אפיק:>
לגבי איסור ביטוח ושיפוי, האם זה קיים לגבי כל הגופים המפוקחים?

<ברוך לוברט:>
כל הגופים. 

<שגית אפיק:>
אין היום אף אחד שיכול לבטח את עצמו?

<ברוך לוברט:>
נכון. 

<יצחק הרצוג (המחנה הציוני):>
ואם זה ברשלנות או בידיעה, מה אתה עושה? אם זה באי ידיעה, למה שלא יהיה ביטוח למצבים של אי ידיעה?

<ברוך לוברט:>
אנחנו מדברים על הליך מנהלי ואנחנו לא בודקים מחשבה פלילית או כוונה, כחלק מאותו תהליך של הטלת עיצום. 

<יצחק הרצוג (המחנה הציוני):>
למה שהוא לא יקבל ביטוח למצבים של רשלנות? יכול להיות מצב של רשלנות של סמנכ"ל כספים שלו או משהו כזה. מה אתה עושה? אתה בעצם חונק אותו. אתה גם מטיל עליו עיצום ואין לו מאיפה להביא את הכסף. 

<ברוך לוברט:>
יש לו מקורות. 

<חיים ילין (יש עתיד):>
אבל גם כשנותנים לפישמן מיליארד וחצי זה לא חוזר. אין ביטוח נגד זה.

<היו"ר משה גפני:>
נמשיך. 

<ברוך לוברט:>
סעיף 91. 

"המפקח רשאי לראות כי יראו מי שהפר הוראה זהה כלפי כמה לקוחות, כמבצע הפרה אחת אם ההפרה נעשתה בפרק זמן קצר, במעשה או במחדל אחד או בשל אותו גורם." זאת הוראה שנותנת סמכות למפקח, כאשר יש הפרה שיכול להיות שנגרמה כתוצאה ממקור אחד או מתקלה אחת. כמובן שלא יראו בכל הפרה לגבי כל לקוח הפרה נפרדת. זאת הקלה, למעשה, ואפשרות של המפקח לקבוע שמדובר בהפרה אחת. 

סעיף 92 עוסק בפרסום. 

"(א) הטיל המפקח עיצום כספי לפי פרק זה, יפרסם באתר האינטרנט של המפקח את הפרטים שלהלן, בדרך שתבטיח שקיפות: 

(1) דבר הטלת העיצום;

(2) מהות ההפרה;

(3) סכום העיצום;

(4) אם הופחת העיצום הכספי – הנסיבות שבשלהן הופחת;

(5) פרטים על המפר;

(6) שמו של המפר;


(ב) הוגש ערעור לפי סעיף 89, יפרסם המפקח את דבר הגשת הערעור.

(ג) על אף האמור בסעיף קטן (א) (6), המפקח רשאי לפרסם את שמו של מפר שהוא יחיד שאינו נותן שירותים פיננסיים, אם סבר שהדבר נחוץ לצורך אזהרת הציבור. 


(ד) על אף האמור בסעיף זה, לא יפרסם המפקח פרטים שהם בגדר מידע שרשות ציבורית מנועה מלמסור לפי סעיף 9(א) לחוק חופש המידע, התשנ"ח-1998, וכן רשאי הוא שלא לפרסם פרטים לפי סעיף זה, שהם בגדר מידע שרשות ציבורית אינה חייבת למסור לפי סעיף 9(ב) לחוק האמור. 


(ה) פרסום כאמור בסעיף קטן (א) בעניין עיצום כספי שהוטל על תאגיד יהיה לתקופה של ארבע שנים, ובעניין עיצום כספי שהוטל על יחיד – לתקופה של שנתיים. 


(ו) השר רשאי לקבוע דרכים נוספות לפרסום הפרטים האמורים בסעיף זה". 

זה סעיף שלמעשה מנחה את המפקח איך לפרסם באתר האינטרנט שלו את דבר הטלת העיצום וגם לעתים, כשמדובר ביחיד, אם הדבר נחוץ כדי להזהיר את הציבור, גם לפרסם את השם של אותו מפר שהוא יחיד, כדי שהציבור פשוט ייזהר ממנו. 

<היו"ר משה גפני:>
ברוך, אני יושב פה ומקשיב ואני רוצה להגיד לך שנראה לי שאנחנו מנותקים מכל העניין. אתה בעצמך מבין שנעשה פה איזה מין חוק עם המון בעיות. אני מבין שלממשלה יש טענה, ואני מסכים אתה, שאחרי שיהיה חוק כזה מישהו עלול לנצל את המעמד של גמ"ח כדי להלבין הון או להעביר כסף לטרור. לעשות דברים חמורים. היה עדיף שאת כל הדברים האלה לא לעשות כחוק כולל אלא להגיד בדיוק את ההגדרות של החשש מהלבנת הון. היה עדיף. הרי אנחנו קוראים פה חוק מנותק. ממש. צריך לפרסם באינטרנט – בגמ"חים מעניין אם תפרסם באינטרנט או לא תפרסם באינטרנט? ועל מה אנחנו מדברים? אנחנו מדברים על גוף התנדבותי. אני מבין שיש את החשש. אני מבין, אבל צריך למצוא את ההגדרות של החשש. ברוך, תחשבו על זה, זה באמת מנותק מהעניין. 
חבר הכנסת מיקי לוי, אני נותן לך להציע הצעה לסדר. 

<מיקי לוי (יש עתיד):>
תודה רבה, אדוני. בוקר טוב, שלום לכולם, שבוע טוב, אדוני היושב-ראש, שר האוצר ושר הכלכלה תפסו רגליים קרות. הנושא של פניציה שאנחנו נלחמים עבור התעשייה המקומית, כנראה פושט רגל. למרות כל ההתראות שלי והביקור שלי במפעל, צפויים להיות מפוטרים כ-180 עובדים ולו מן הסיבה הפשוטה: שר הכלכלה, שהיה בסדר, לפני חודש וחצי הוא חתם על הצו, שאני לא מסכים אתו, והעביר את הצו לשר האוצר, כמחויב, כדי שיחתום עליו. והנה, ביום חמישי הצו שמגביל יבוא מטורקיה של זגוגיות למדינת ישראל פוקע. 

ואני אומר לך שעכשיו חתמו על צו לשנתיים, כשהסירו את ההגבלה. קודם כל, ביום חמישי יוכלו להביא יבוא שיציף את השוק. אני כבר מתריע על כך. 
<היו"ר משה גפני:>
היא אומרת שהוא חתם. 

<שגית אפיק:>
אתה טוען שהוא הקל לעומת - - -

<מיקי לוי (יש עתיד):>
קודם כל, ביום חמישי הוא חתם, אבל זה עוד לא עבר בוועדת שרים. אבל החתימה היא חתימה רעה, אדוני. החתימה היא חתימה רעה. הצו הוא לשנתיים וחברי מרכז ליכוד, שהם היבואנים הגדולים של זגוגית למדינת ישראל מטורקיה, עשו אתם הקלה – אפשר לייבא זכוכית ג'מבו. מה זה ג'מבו? זאת זכוכית בגודל של הקיר ההוא, שניתן לחתוך אותה כשהיא מגיעה למדינת ישראל. והנה אנחנו מביאים זכוכית שהיא טיפה יותר זולה מטורקיה ונסגור את מפעל פניציה. אגב, הוא לא זוכה לשום תמיכה ממשלתית. הוא רק אומר: תנו לי לעבוד, תעזבו אותי. תנו לי לעבוד. 

<יצחק הרצוג (המחנה הציוני):>
מה עם הגז? מאז שהזרימו לו גז הוא הצליח להרוויח. 

<מיקי לוי (יש עתיד):>
נכון, וזה העניין. הוא הולך לפטר 180 בני מיעוטים ואנשים מכרמיאל, שזה מקור פרנסתם. 

<יצחק הרצוג (המחנה הציוני):>
זה לא פניציה של ירוחם?
<מיקי לוי (יש עתיד):>
לא, זה פניציה מציפורי. אלה שניים נפרדים. כואב הלב, כואב הלב. נראה מה לעשות דחוף שיבוא הנה שר הכלכלה ויגיד למה הוא החריג את הג'מבו. זה אסון. הרי זה לגרד את האוזן השמאלית עם היד הימנית. ככה יציפו את השוק בזכוכית שהיא זולה. אגב, הזכוכית של פניציה היא זולה, אבל מה שיותר בעייתי זה המורכבות. יסגרו את מפעל פניציה והטורקים יקנו אותו, כמו שקנו אותו מפעל באיטליה. 
<היו"ר משה גפני:>
בסדר, אני לוקח את זה ברצינות. תודה רבה. ברוך, חשבתם על מה שאמרתי?

<ברוך לוברט:>
הצעת החוק הממשלתית עברה לגישה שונה. התכליות שעליהן מבוסס הפיקוח, גם על הגמ"חים כמוסד כספי שמנהל כספי ציבור, גם פיקדונות וגם נותן אשראי, הוא לא רק נושא של הלבנת הון והעלמת מס. בהצעת החוק הממשלתית הממשלה הולכת על עוד תכליות, למשל שצריך לדאוג ליציבות של הגופים האלה, צריך לדאוג להגנת הצרכן, הצרכנים של הגופים האלה. אם אני מבין נכון, אדוני מייצג איזו גישה שהיא שונה והיא אומרת: בואו נדאג בגופים האלה רק לנושא של הלבנת הון, וביתר הדברים תנו להם לפעול כמו שהם רגילים.

<היו"ר משה גפני:>
לא, לא. לא אמרתי את זה. אני יודע מה הממשלה רוצה ואני לא חולק על העיקרון. אני חולק על הכמות, על כל הנושא הזה שפה מקבל ממדים בלתי רגילים, גם בחוק הממשלתי וגם כאן. אני לא חושב שזה נכון. אני חושב שזה פשוט להתנתק מהנושא. צריך לדעת כל דבר. נכון שצריך לשמור על הצרכן ונכון שצריך לשמור על הגוף והכול בסדר, אבל לא בכמויות כאלה. אתה כאילו מגיע עם טנק ואתה יורה על איזה זבוב. זה פשוט מוגזם לחלוטין. 

<ברוך לוברט:>
אדוני, נכון שהחקיקה הפיננסית היא גם - - 
<היו"ר משה גפני:>
גם ההגדרה הזאת לא נכונה. זאת לא חקיקה פיננסית, כפי שאנחנו רגילים כאן בוועדה. 

<ברוך לוברט:>
היא סוג של איזשהו חוק של מסגרת. 

<היו"ר משה גפני:>
מה זה מסגרת? אנחנו מדברים על חוברת, כמעט ספר. 

<ברוך לוברט:>
זהו חוק שנותן הרבה מאוד כלים לרגולטור ולא בהכרח הרגולטור יצטרך להשתמש באותם כלים. 

<היו"ר משה גפני:>
כן, אבל אנחנו עושים את החוק. 

<יצחק הרצוג (המחנה הציוני):>
לא, לרגולטור יש תיאבון כשהוא מקבל כלים. 

<היו"ר משה גפני:>
בדיוק, הוא צריך להצדיק גם את קיומו. 

<ברוך לוברט:>
אני מניח שאם הגופים פועלים כמו שצריך ואין הפרות - - -

<היו"ר משה גפני:>
אז הכול בסדר. 

<ברוך לוברט:>
נכון. 

<היו"ר משה גפני:>
אנחנו מחוקקים את החוק. אנחנו רואים את מה שלפנינו. מה שלפנינו, עם כל הכבוד לכך שאתה אומר כל הזמן חקיקה פיננסית וגוף פיננסי והכול, אנחנו יודעים על מה מדובר. וזה צריך להיות בהתאם. אי אפשר לעשות חוק שהוא מנותק מהמציאות. החוק הזה הוא חוק שאנחנו עשינו אותו אז על הרשות לניירות ערך, עם אכיפה מנהלית. שברנו את הראש ועשינו את כל הדברים האלה. זה לא הגמ"חים. זה לא הגמ"חים. ריבונו של עולם, אנחנו נמצאים בשבעים שנות מדינה ולא קרה שום דבר בכל העניין הזה. 

<ברוך לוברט:>
סעיף 93. שמירת אחריות פלילית. 

(א) תשלום עיצום כספי או מתן התחייבות ועירבון לפי פרק זה לא יגרעו מאחריותו הפלילית של אדם בשל הפרת הוראה מההוראות לפי חוק זה המנויות בסעיף 72, המהווה עבירה. 

(ב) שלח המפקח למפר הודעה על כוונת חיוב או הודעה על האפשרות להגיש התחייבות ועירבון בשל הפרה המהווה עבירה כאמור בסעיף קטן (א), לא יוגש נגדו כתב אישום בשל אותה הפרה, אלא אם כן התגלו עובדות חדשות, המצדיקות זאת.
(ג) הוגש נגד אדם כתב אישום בשל הפרה המהווה עבירה כאמור בסעיף קטן (א), לא ינקוט נגדו המפקח הליכים לפי פרק זה בשל אותה הפרה, ואם הוגש כתב האישום בנסיבות האמורות בסעיף קטן (ב) לאחר שהמפר שילם עיצום כספי או הפקיד עירבון, יוחזר לו הסכום ששולם או העירבון שהופקד בתוספת הפרשי הצמדה וריבית, למעט אם היה ערבות בנקאית, מיום תשלום הסכום או יום הפקדת העירבון, עד יום החזרתו."

אני אסביר. למעשה זה סעיף ששומר על האחריות הפלילית. מצד אחד יש הוראה שאומרת שאם נשלחה למפר הודעה על כוונת חיוב, לא יוגש נגדו כתב אישום. אנחנו רוצים למנוע מצב שבו על אותה הפרה יש מצד אחד מסלול של עיצום ומצד שני כתב אישום. צריכה להיות החלטה לאיזה מסלול ללכת כדי שאותו בן אדם לא יגלה פתאום מולו שני הליכים על אותה הפרה. 

<היו"ר משה גפני:>
שימל, בבקשה. 

<יוסף חיים שימל:>
אם הוא עשה עבירה של הלבנת הון, יש עבירה פלילית בכל החוקים האחרים. אני לא חושב שבתוך החוק הזה צריך להכניס גם את החלק הפלילי. 
<אייל בן ישעיה:>
פעילות ללא רישיון זאת עבירה פלילית. 

<ברוך לוברט:>
עוד לא הגענו. אנחנו נקרא את רשימת העבירות הפליליות. 

<יוסף חיים שימל:>
אבל אם הם נמצאים כבר בחוקים הכלליים - - -

<ברוך לוברט:>
הם לא נמצאים. העבירות הפליליות שאנחנו הולכים לקרוא הן רק עבירות פליליות שהן כתוצאה מאותן הוראות שנמצאות בחוק הזה. 

<חיים ילין (יש עתיד):>
אני אנסה להסביר לך. אם לגמ"חים לא היה והם היו תחת החוקים, כמו שהיה צריך להיות, לא הייתה בעיה ואתה צודק. אבל בגלל ששמנו את הגמ"חים בחוץ, החוקים הקודמים שעשינו לא תופסים. אם לא היינו שמים חוק נפרד, לא הייתה בעיה. 

<היו"ר משה גפני:>
למה אנחנו מקדימים את זה? נגיע לרשימה. 

<ברוך לוברט:>
"פרק י"ג: עונשין. 

94. (א). אלה דינם מאסר 18 חודשים או קנס בשיעור פי שלושה מהקנס הקבוע בסעיף 61(א)(4) לחוק העונשין, ואם נעברה העבירה בידי תאגיד – כפל הקנס האמור:  

(1) מי שעסק בפעילות שהיא גמ"ח בניגוד להוראות סעיף 12(א);
(2) יחיד וכן עמותה או חברה לתועלת הציבור שאינם תאגיד בנקאי, שעסקו במתן שירותי פיקדון ואשראי בלא ריבית עד היקף פעילות בנקאית בלא רישיון". הכוונה למי שעסק בלי רישיון. 

"(3) נותן גמ"ח שעסק במתן שירות פיננסי בהיקף פעילות נרחב בלי רישיון מורחב". הכוונה למי שהגיע להיקף פעילות של בעל רישיון מורחב ולא קיבל רישיון מורחב. 

(4) מי ששלט בגמ"ח שהוא תאגיד או מי שהוא בעל עניין, בלי שהוא קיבל היתר מאת המפקח."

<חיים ילין (יש עתיד):>
אם הוצאת רישיון רגיל, לא מורחב, אבל פעלתי כאילו זה רישיון מורחב. זאת גם עבירה?

<ברוך לוברט:>
כן. כמובן שעם כוונה פלילית וכולי. כלומר ידעת שאתה צריך רישיון מורחב והחלטת בכל זאת לא להגיש בקשה או שהגשת בקשה ולא חיכית שיהיה לך רישיון, זאת עבירה פלילית. 

<יוסף חיים שימל:>
מי שהגיש בקשה לרישיון מורחב, כבר לא. 

<ברוך לוברט:>
יש הוראת מעבר איך בדיוק אתה צריך להגיש וכולי. 

<יוסף חיים שימל:>
אבל מי שהיה לו היקף פעילות נרחב במשך שלושים יום והוא אפילו לא ידע מזה, נכנס לסעיף 25(ב) ודינו שלושה חודשי מאסר. זה קצת הזוי. 

<ברוך לוברט:>
אדם שלא ידע, בדרך כלל לא נכנס לגדר עבירה פלילית. 

<שגית אפיק:>
סעיף (1א) רלוונטי?

<ברוך לוברט:>
קראתי את הסעיף הזה. 

<שגית אפיק:>
סעיף (1ב) רלוונטי?

<ברוך לוברט:>
לא, מחקתי אותו. 

<שגית אפיק:>
אז צריך למחוק אותו. פספסתי אותך. 

<היו"ר משה גפני:>
לא עקבנו אחרי זה. סעיף (1) רלוונטי?

<ברוך לוברט:>
כן, מי שעסק בלא רישיון. 

<שגית אפיק:>
במתן אשראי בלא רישיון – זה לא רלוונטי. 

<ברוך לוברט:>
אנחנו נעשה את ההתאמות. 

<היו"ר משה גפני:>
רגע, רגע, אני כבר מתבלבל. ברוך, אני מבקש ממך בבקשה, אם אתה יכול לחזור על הסעיפים. לא לקרוא אותם אבל להגיד את הסעיפים. סעיף 1 רלוונטי?

<ברוך לוברט:>
כן. מדובר בגמ"ח שעסק במתן שירות פיננסי בלי רישיון. 

<היו"ר משה גפני:>
מתן שירות פיננסי? מה זה מתן שירות פיננסי?

<ברוך לוברט:>
הוא נתן אשראי, הוא קיבל פיקדונות. 

<שגית אפיק:>
לא, הוא לא נותן אשראי. 

<ברוך לוברט:>
הוא נותן אשראי בלי ריבית. 

<היו"ר משה גפני:>
איך הוא נותן אשראי? הוא נותן כסף. 

<חיים ילין (יש עתיד):>
הוא עושה את הפעילות שלו בלי רישיון. 

<שגית אפיק:>
הכוונה למי שעסק במתן שירות בנכס פיננסי. אתה מוריד את המילים "או במתן אשראי", לא?

<ברוך לוברט:>
גם המילים "נכס פיננסי" לא מתאימות פה. 

<היו"ר משה גפני:>
רגע, רגע. בסעיף (1) צריך שיהיה כתוב ככה: מי שעסק בגמ"ח בלי רישיון. אבל זה לא כתוב. כתוב הכול, רק לא זה. 

<חיים ילין (יש עתיד):>
גפני, הוא אמר שצריך לעשות התאמה. 

<היו"ר משה גפני:>
אז אנחנו עושים עכשיו התאמה. מי שעסק בגמ"ח בלי רישיון. זאת עבירה פלילית?

<ברוך לוברט:>
כן. 

<היו"ר משה גפני:>
למה?

<ברוך לוברט:>
כי הוא צריך להוציא רישיון שהוא פועל כגמ"ח ואם זאת עבירה פלילית זה אומר שבכוונה הוא לא הוציא רישיון או שהתרו בו והוא לא הסכים להוציא רישיון ובכל זאת הוא ממשיך לעשות את הפעילות הזאת בלי רישיון, כשהוא יודע שהוא צריך רישיון. אחרת הוא לא נכנס לעבירה פלילית אם אין מחשבה פלילית ואם אין כוונה. 

<מיקי לוי (יש עתיד):>
גפני, זה צריך להיות אינטרס שלך כי יקומו כל מיני שרלטנים שירמו אנשים ולא יהיו בפיקוח.

<היו"ר משה גפני:>
בסדר, אני רק לא אוהב את השמות המפוצצים האלה. 

<מיקי לוי (יש עתיד):>
אז בוא ננסה לעשות את זה בלשון העם. אין לי בעיה. 

<חיים ילין (יש עתיד):>
רק תסביר לי, כי אני צריך לצאת לרבע שעה. כתוב בסעיף (2) "בעל רישיון למתן אשראי שהתקשר בעסקה עם קטין או עם אדם שמלאו לו 18 שנים", זאת אומרת מתחת לגיל 18. 
<ברוך לוברט:>
אנחנו צריכים לחזור להוראה עצמה, אבל ההוראה המהותית אמרה שאסור שפעילות פיננסית תיעשה מול קטינים. צריך להגדיר מה זה קטין. 

<חיים ילין (יש עתיד):>
אני מבין שיש בקהילות נישואים מאוד מוקדמים ביחס לאוכלוסייה, אתה לא יכול להעתיק את החוק. 

<ברוך לוברט:>
בסדר, צריך להתאים את זה. 

<חיים ילין (יש עתיד):>
צריך להתאים את זה. רובם מתחתנים בגיל 19-18.

<יוסף חיים שימל:>
הגמ"ח נמצא בתוך הישיבה. בא בחור ישיבה בן 17 וצריך 200 שקל. 

<ברוך לוברט:>
אנחנו מדברים על קטינים. צריך להגדיר מה זה קטין. 

<חיים ילין (יש עתיד):>
צריך להגדיר מה הגיל וגם מה הסכום. כשאתה מדבר על 200 שקל - - -

<יוסף חיים שימל:>
וגם צריך להפריד בין הפקדה לבין הלוואה. 

<היו"ר משה גפני:>
טוב, תכף נגיע לזה. אתה צודק מאה אחוז. סעיף (1) מדבר על מי שעסק בגמ"ח בלי רישיון. אחד כזה דינו מאסר 18 חודשים או פי שלושה מהקנס?

<ברוך לוברט:>
כן. יש קנס שקבוע בחוק העונשין. 

<שגית אפיק:>
אני רואה שזה הקנס הכי גבוה, ששקול למאסר של שלוש שנים. לא עושים בדרך כלל קנס ששקול למאסר, כמו בעונשין?
<ברוך לוברט:>
לא, לקחנו את המדרג. 

<היו"ר משה גפני:>
לקחתם את הכי גבוה. בכל אופן, זה גמ"ח. תתאימו את הקנס. מי הכין את החוק הזה? טוב, הלאה. שלא תבינו אותי לא נכון, אני בעד. אם לא הייתי בעד, לא הייתי מבזבז פה ישיבות ארוכות כאלה. אני לא אוהב את זה ואני רוצה לסיים את זה. אבל צריך להגיד למי שהכין את החוק הזה, שהחוק צריך להיות מותאם למציאות. צריך לתת קנס למי שמחזיק קנס בלי רישיון. לא צריך לתת לו קנס של 226,000 שקל. זה לא מותאם אפילו למאסר. תבדקו את זה ותביאו סכום נמוך. 

<ברוך לוברט:>
אם בית המשפט הרשיע אותו בעבירה פלילית?

<היו"ר משה גפני:>
למה בעבירות ההן לא כתבתם אותו דבר?

<ברוך לוברט:>
כתבנו. 
<היו"ר משה גפני:>
לא, שם זה פחות. זה צריך להיות פחות. זה צריך להיות מותאם ל-18 חודשים. 

<יוסף חיים שימל:>
גם 18 זה הרבה. 

<היו"ר משה גפני:>
כן, זה מה שאמרתי. 

<שגית אפיק:>
פה זה חל גם על היחיד וגם על הגמ"ח עצמו?

<ברוך לוברט:>
כן. 

<היו"ר משה גפני:>
מה זה היחיד?

<שגית אפיק:>
מי שעסק בלי רישיון. 

<ברוך לוברט:>
"(1א) יחיד או גמ"ח שעסקו במתן שירותי פיקדון ואשראי בלא ריבית, שעסקו בגמ"ח עד היקף פעילות בנקאי, בלא רישיון למתן שירותי פיקדון ואשראי, בניגוד להוראות סעיף 25ב(א)."
<היו"ר משה גפני:>
זה כבר כתוב בסעיף (1). 

<אייל בן ישעיה:>
(1) זה בלי רישיון ו-(1א) מתייחס להיקף הפעילות של אותו בעל רישיון. 

<שגית אפיק:>
בהיקף פעילות הנמוך מהיקף פעילות בנקאי. 

<היו"ר משה גפני:>
יש לי גמ"ח של 100 שקל, שאני נותן אותו למישהו שיקנה סוכריות. מגיע לי מאסר של 18 חודשים?

<ברוך לוברט:>
לא, זאת אותה הוראה. 
<שגית אפיק:>
עשיתם את זה על גופים אחרים בחקיקה שלכם. את הסעיף הזה אפשר להוריד וגם את סעיף (1ב). 

<ברוך לוברט:>
מוחקים את הסעיפים האלה. סעיף (2) מדבר על גמ"ח שעוסק בהיקף פעילות נרחב, בלי שהוא קיבל רישיון נרחב. 

<היו"ר משה גפני:>
מה זה רישיון מורחב?

<ברוך לוברט:>
יש רישיון בסיסי ומעל היקף פעילות מסוים הוא צריך לקבל רישיון מורחב. 

<היו"ר משה גפני:>
תזכיר לי מה זה רישיון מורחב. על כמה דיברנו ברישיון המורחב?

<ברוך לוברט:>
מ-250,000 שקלים פיקדון או אשראי לאדם או 3 מיליון שקלים בסך הכול. 

<יוסף חיים שימל:>
זה על הקטן, זה לא על המורחב. 

<שגית אפיק:>
זה המורחב. ואתם רציתם 10 מיליון. 

<צביקה זאבי:>
דובר על כך שלא תהיה חלוקה בין הפיקדון. בלי הגבלה של גובה הפיקדון. 

<היו"ר משה גפני:>
הסעיף הזה מדבר על המורחב. למה אי אפשר לשים אותו יחד בסעיף (1)? טוב, לא משנה, זאת צורת חקיקה. 

<שגית אפיק:>
כי הוא יכול לעבור מרישיון רגיל לרישיון מורחב. 

<היו"ר משה גפני:>
שאלתי רק טכנית למה הכול לא יכול להיות בסעיף אחד. 

<שגית אפיק:>
מה יקרה בתקופת המעבר?

<ברוך לוברט:>
יש הוראת מעבר. 
<מאיר דמן:>
עם הוראת המעבר אני יותר רגוע. אני מדבר על גמ"ח שהוקם כגמ"ח עם רישיון בסיסי והוא היה 2 מיליון שקל או 3 מיליון שקל. לפי 25(ב), אם יש לו רישיון בסיסי, לא יעסוק במתן שירותי פיקדון ואשראי בהיקף פעילות נרחב. אין שום החרגה אם הבן אדם עבר את הסכום הזה ובכלל לא לדעת מזה. הוא לא יושב כל יום על המאזן שלו. בן אדם כזה, לשים עליו אחריות פלילית ומאסר של 18 חודשים זה הזוי. 
<היו"ר משה גפני:>
ברוך, נצטרך לדבר על הוראת המעבר. הוא צודק. 

<שגית אפיק:>
הוא לא מדבר על הוראת המעבר אלא להפך. הוא אומר שאחרי שאין הוראת מעבר ויש גמ"ח שקיבל רישיון בסיסי. 

<ברוך לוברט:>
אבל הייתה לו תקופת מעבר להתאים את עצמו לרישיון המורחב. 

<שגית אפיק:>
הוא חשב שהוא מתאים לרישיון בסיסי. 

<ברוך לוברט:>
ולאט לאט הוא גדל ונהיה מורחב. יש לו הוראת מעבר שנקרא אותה ונדון בה, שבה הוא צריך לעבור איזשהו תהליך כדי להיות רישיון מורחב. 

<מאיר דמן:>
הוא לא ידע שהוא צריך רישיון מורחב. כל יום הוא בודק את המאזן? 

<ברוך לוברט:>
אז שיבדוק, שיעקוב אחרי זה. 

<מאיר דמן:>
הוא יבדוק כל יום?

<ברוך לוברט:>
לא כל יום. יש לו תקופת מעבר שהוא צריך לעבור להיות רישיון מורחב. אם הוא קיבל התראה מהרגולטור ובכל זאת הוא לא מקיים את זה. 

<מאיר דמן:>
אני לא מדבר על זה. מי שקיבל התראה, קיבל התראה. 

<ברוך לוברט:>
יש לו אחריות גם אם הוא לא קיבל התראה. נכון. 

<מאיר דמן:>
על זה אנחנו מדברים וזה הזוי. 

<היו"ר משה גפני:>
הרב דמן, הם מדברים על הוראת מעבר. אתה לא מדבר על הוראת מעבר, אתה מדבר על מעבר. אנחנו נצטרך בהוראת המעבר לדבר על העניין הזה. יש מישהו שקיבל רישיון בסיסי וברבות הימים או ברבות השנים הוא גדל. באיזשהו שלב הוא נכנס לגמ"ח מורחב. הוא לא ידע אפילו שהוא צריך לקבל רישיון אחר. בכל הדברים האלה נצטרך לטפל ולראות איך אנחנו פותרים את זה, ולא להפליל אנשים סתם. נצטרך למצוא פתרון וגם ברוך מסכים שצריך הוראת מעבר. אין לו עניין להפליל מישהו שעובד בתום לב ועובד בהתנדבות. הלאה.

<ברוך לוברט:>
פסקה 3 נוגעת למי ששלט בגמ"ח שהוא תאגיד או שהוא בעל עניין בגמ"ח בלי שהוא קיבל היתר. 

<היו"ר משה גפני:>
מה זה "שלט"?

<ברוך לוברט:>
הכוונה גם לשליטה מהותית, מי שיכול לכוון את הפעילות של התאגיד. יש גם חזקות של מי שמחזיק, לדוגמה, מעל 50% בתאגיד ואז יש עליו חזקה שהוא שולט באותו תאגיד ויכול להכווין את הפעילות שלו. 
פסקה 4 – מי שהעביר אמצעי שליטה בגמ"ח לאחר, כשהוא יודע שזה שאמצעי השליטה עוברים אליו, זקוק להיתר ואין בידו היתר. 
סעיף קטן (ב) מדבר על עבירות פליליות פחות חמורות, ולכן המאסר עובר מ-18 חודשים לשנה, והקנס קטן במקום מפי 3 לפי 2. 

<היו"ר משה גפני:>
אני לא מסכים לזה, אבל תכף נשמע את העבירות. 

<ברוך לוברט:>
נדבר על העבירות. הפסקה הראשונה היא "גמ"ח שעושה דבר העלול להטעות לקוח בעניין מהותי בעסקה". 

<היו"ר משה גפני:>
מה למשל? ברוך, יש לך גמ"ח ואני באתי אליך, ביקשתי הלוואה של 100,000 שקל. אני צריך להשיא את בתי ואני צריך לקנות דירה. אין לי כסף ואני איש דל ואביון. איך אתה יכול להטעות אותי עכשיו?
<ברוך לוברט:>
אני אומר לך שתנאי העסקה או ההחזרים הם מסוימים ובסוף מתברר שתנאי העסקה יהיו אחרים והטעיתי אותך. 

<היו"ר משה גפני:>
תסביר לי בהווה. לך יש גמ"ח ואני בא ללוות ממך כסף. נכנסתי לגמ"ח שלך ויש לך משרד מתחת לאדמה באיזשהו מקום. יש שם מחשב מקולקל – זה המצב, על פי רוב – ואני מבקש ממך הלוואה של 100,000 שקל לחודשיים. במה אתה יכול להטעות אותי? תגיד לי במה אתה מטעה אותי בעסקה. באתי לבקש הלוואה, איך אתה מטעה אותי? מה אתה אומר לי? לדוגמה, אתה אומר לי להחזיר את ה-100,000 שקל בארבעה תשלומים. מה ההטעיה בזה?

<ברוך לוברט:>
או עם ריבית, למרות שאני גוף שעוסק בהלוואות בלי ריבית. 
<היו"ר משה גפני:>
לא, זה משהו אחר. 

<ברוך לוברט:>
זאת דוגמה להטעיה. 

<היו"ר משה גפני:>
זאת לא דוגמה להטעיה כי אותו לווה יגיד: עם כל הכבוד, באתי לגמ"ח ואם אתה רוצה עם ריבית, אני הולך הביתה. באתי לגמ"ח ולא לבנק. 

<ברוך לוברט:>
אני אומר לך שזאת הלוואה בלי ריבית ובסוף אני גובה ממך ריבית. 

<היו"ר משה גפני:>
סתם אתה גנב. 

<ברוך לוברט:>
נכון, וגנב זה מאסר אז כדאי שתשלם קנס. 

<שגית אפיק:>
סעיף 41 מונה מספר עניינים שהם מהותיים: זהות נותן השירותים הפיננסיים, סוגי השירותים הפיננסיים שבהם הוא רשאי לעסוק. אלה עניינים מהותיים שנחשבים עבירה לצורך הסעיף הזה. כמו כן, הוותק של נותן השירותים הפיננסיים, המוניטין שלו, מצבו הכספי, היקף עסקיו, מהותה של העסקה. כל אלה עניינים מהותיים. 
<ברוך לוברט:>
גם תקופת ההתקשרות. אני אומר לך שאתה צריך להחזיר את זה בשני תשלומים ובסוף אתה צריך להחזיר בעוד שבוע, והכול בתשלום אחד. יש כל מיני חששות להטעיה. 

<מאיר דמן:>
או שבעל הגמ"ח אומר שיש לך עשר שנים והוא מתכוון רק ל-9 שנים. 

<ברוך לוברט:>
נכון. 

<מאיר דמן:>
ועל זה מגיע לו שנה מאסר?

<ברוך לוברט:>
אם זה עניין מהותי בעסקה, כן. כדאי לקרוא את הסעיף. התנאי הוא היכן שמוזכרת העבירה, לא היכן שמוזכרת ההוראה. העבירה אומרת שאם זה עניין מהותי בעסקה. אם ה-10 שנים או ה-9 שנים הם עניין מהותי בעסקה, אז כן, אבל כנראה שזה לא עניין מהותי. אני מניח. 

<מאיר דמן:>
כתוב ש"כל אלה, יראו עניינים אלה כמהותיים בעסקה". זה ב-41(א). 

<שגית אפיק:>
האם יהיה לקוח שילך להתלונן על זה שאמרת לו - - -

<מאיר דמן:>
לא יהיה, לא יהיה. 

<יוסף חיים שימל:>
לא הגבתי בכלל על הסעיף הזה, ולא יהיה. זה הזוי, כל הסעיפים האלה. ברוך, היית פעם בגמ"ח?
<ברוך לוברט:>
כן, כמה פעמים. 

<היו"ר משה גפני:>
זה לא משנה. 

<יוסף חיים שימל:>
הייתי רוצה שהוא יבוא. 

<היו"ר משה גפני:>
בסדר, הוא יודע. מה אתה חושב, שהוא לא יודע? מי שהכין את החוק הזה גם יודע. לא כתוב כמה זמן הגמ"ח קיים. 

<ברוך לוברט:>
כתוב ותק. 

<היו"ר משה גפני:>
את פסקה 3 צריך להסיר. 

<שגית אפיק:>
הם מסכימים להוריד אותה. מסכימים. עוד לא קראנו את הסעיפים האלה. דילגנו עליהם ואנחנו נחזור אליהם. 

<היו"ר משה גפני:>
נוריד את זה, זה לא רלוונטי. 

<ברוך לוברט:>
רוצים לקדם עסקים חדשים? הוותק הוא פחות רלוונטי. 

<היו"ר משה גפני:>
אני פתוח להצעות. 

<שגית אפיק:>
הם איגוד הגמ"חים, יש להם עניין בגמ"חים חדשים. 

<היו"ר משה גפני:>
יהיו גמ"חים חדשים אם נהיה קפדנים בעשיית החוק הזה, שלא ייווצר פה פתאום משהו מפלצתי ואנשים לא יתנדבו לזה. צריך להיזהר, זה הכול. הלאה. 

<ברוך לוברט:>
הפסקה הבאה: "(2) גמ"ח שהתקשר בעסקה עם קטין, בניגוד להוראות 46(א)(1)". אין רלוונטיות לגיל 18 או 21, אבל לגבי קטינים אנחנו חושבים שיש רלוונטיות. 

<שגית אפיק:>
ב-46(א)(1) יש לכם הערות?

<יוסף חיים שימל:>
הרבה. השאלה היא מה זה נקרא עסקה אתו. האם הפקדה היא גם עסקה שאסור לעשות אתו? לילד היה בר מצווה, הוא קיבל 1,000 שקל ובא להפקיד את זה בגמ"ח. אסור לי להתקשר אתו? הילד עצמו בא להפקיד, שזה דבר שקורה כל יום. 

<היו"ר משה גפני:>
זה, דרך אגב, דבר מקובל. לא שזה קורה, זה דבר מקובל. ילד בר מצווה שקיבל מתנות אומר: אני רוצה לעשות עם זה חסד. הוא הולך לגמ"ח השכונתי והוא בא בעצמו, לא עם אבא שלו. הוא אומר לאבא שלו שהוא הולך לגמ"ח ומפקיד את הכסף הזה. הוא אומר: תלוו את זה לאנשים, אין לי מה לעשות עם זה עכשיו. 
<יוסף חיים שימל:>
ילד שמקבל דמי חנוכה מפקיד אותם בגמ"ח. 

<היו"ר משה גפני:>
כן, זה דבר מקובל, זה לא דבר נדיר. 

<מיקי לוי (יש עתיד):>
ילד בן 13? אני המום. 

<היו"ר משה גפני:>
כן, זה דבר מקובל. 

<מיקי לוי (יש עתיד):>
הבן שלי היה לוקח את הכסף ובורח. 

<יוסף חיים שימל:>
ילד בן 9 מקבל דמי חנוכה, שם אותם בגמ"ח. 

<מיקי לוי (יש עתיד):>
אני מסיר את הכובע. אם יש דבר כזה, אני מסיר את הכובע. 

<היו"ר משה גפני:>
כן, כן. יש ילדים בגיל בר מצווה שמקבלים מתנה. הילד אומר: אין לי מה לעשות, ההורים שלי נותנים לי את כל הצרכים שלי ובינתיים, עד שאני אתחתן או לא חשוב מה, הוא הולך לגמ"ח. הוא מרגיש את עצמו גדול. 

<מיקי לוי (יש עתיד):>
שאפו, שאפו על החינוך. 

<היו"ר משה גפני:>
הוא הולך עם זה לגמ"ח השכונתי ואומר: אני רוצה לעשות עם זה חסד. זה לא דבר נדיר. זה לא דבר קבוע ולא כל אחד עושה אותו. 

<מיקי לוי (יש עתיד):>
גפני, גם אם יש כמה כאלה בשנה, זה ראוי להערכה. 

<היו"ר משה גפני:>
כן, יש. בטח שיש. 

<מוסי רז (מרצ):>
השאלה היא באיזה סכומים. 

<היו"ר משה גפני:>
אלפיים שקל. 

<מוסי רז (מרצ):>
אתה מסכים שהוא ייתן כל סכום?

<היו"ר משה גפני:>
אני לא יודע. 

<מוסי רז (מרצ):>
אלפיים שקל לא נשמע לי סכום פנטסטי. 

<היו"ר משה גפני:>
אלה בערך הסכומים. על זה מדובר. 

<מוסי רז (מרצ):>
אולי זה הגבול ומעבר לזה צריך אישור של ההורים? יכול להיות שההורים יגידו לו: רגע, מה עשית?

<היו"ר משה גפני:>
לא קורה דבר כזה, אני לא מכיר דבר כזה. 

<יוסף חיים שימל:>
יש גמ"חים שנמצאים בתוך ישיבות. 

<היו"ר משה גפני:>
למה גיל 18? למה לא 21?

<ברוך לוברט:>
הורדנו את 18 ואת 21. מדברים רק על קטינים, גיל 14. 

<יוסף חיים שימל:>
בא בחור ישיבה ורוצה לקחת מהגמ"ח הלוואה 500 שקל. הוא יודע שהתקשרתי אתו?
<היו"ר משה גפני:>
מה אתם אומרים, ברוך? בישיבה יש גמ"ח. בא בחור, הוא צריך 500 שקל. הוא בא ולוקח מהגמ"ח הלוואה של 500 שקל והוא בחור בן 15. הוא רוצה הלוואה. הוא רוצה לקנות חליפה וכובע והוא לא רוצה לבקש מההורים שלו כי ההורים שלו עניים. 

<יוסף חיים שימל:>
או עד שההורים שלו ישלחו לו את הכסף. 

<מוסי רז (מרצ):>
צריך לקבוע דברים סבירים. ברור שבחור בן 17 יכול למשוך משהו, השאלה היא מה. 

<היו"ר משה גפני:>
מה אתם מציעים?

<מאיר דמן:>
צריך שיהיה רף. 

<היו"ר משה גפני:>
תגידו כמה. 

<מאיר דמן:>
עד 10,000 שקל אפשר לעשות כל דבר כדין. 

<היו"ר משה גפני:>
זה הרבה, הרבה. קטין שלוקח 10,000 שקל, זה לא בסדר. 

<יוסף חיים שימל:>
קטין שעושה מבחנים ומפקיד בכל חודש 100 שקל.

<צביקה זאבי:>
צריך להבחין בין הפקדה להלוואה. 

<היו"ר משה גפני:>
צריך להגיד משהו הגיוני. 

<מאיר דמן:>
שפעולה בודדת לא תהיה מעל סכום מסוים.

<צביקה זאבי:>
צריך להבחין בין הפקדה להלוואה. 

<היו"ר משה גפני:>
נכון, אבל מדברים על קטינים. כמה קטין יכול להפקיד?

<מאיר דמן:>
אני התחתני בגיל 18 והיו לי יותר מ-10,000 שקל בגמ"ח, שצברתי במשך כל שנות הילדות שלי. לא באתי בפעם אחת עם 10,000 שקל וגם לא עם 1,000 שקל. 

<היו"ר משה גפני:>
מה אתם אומרים?

<ברוך לוברט:>
אפשר לעשות הבחנה בין הפקדה לבין הלוואה. 

<היו"ר משה גפני:>
בסדר, אבל אני מדבר על הסכומים. הוא אומר שאפשר לקבוע 2,000 שקל בשנה והרי זה מצטבר במשך כל התקופה. 
<ברוך לוברט:>
אבל אנחנו מדברים על קטינים רק עד גיל 14. אחרי גיל 14 הוא כבר לא קטין. 

<היו"ר משה גפני:>
החוק לא מדבר על אחרי גיל 14?

<ברוך לוברט:>
לא. 

<היו"ר משה גפני:>
אפשר לקבוע סכומים יותר קטנים. תביאו הצעה נורמלית. 

<שגית אפיק:>
בסעיף 46 יש הבחנה, יש 14 ויש 21. 

<ברוך לוברט:>
אנחנו נעשה את ההתאמות. 

<שגית אפיק:>
נעשה את ההתאמות וכאן זה יהיה רק עד גיל 14. 

<היו"ר משה גפני:>
בדיוק. ותגידו סכום נורמלי. זה גם לא המקרה שדמן אמר. נמשיך הלאה. 
<ברוך לוברט:>
פסקה (3). "מי שכיהן כנושא משרה או כעובד אחר בגמ"ח אף שהותלתה או הוגבלה סמכותו לפי הוראות סעיף 56, או כיהן כנושא משרה בגמ"ח או שהושעה או הועבר מתפקידו ובכל זאת הוא ממשיך לכהן".

אנחנו יורדים למדרג נוסף, יותר נמוך, של שישה חודשי מאסר וקנס פעם אחת. 

<שגית אפיק:>
"הותלתה או הוגבלה" – הכוונה על ידי המפקח?

<ברוך לוברט:>
כן. לפי סעיף 56. 
(1). "נותן גמ"ח שעשה דבר העלול לפגוע ביכולתו של לקוח לקבל החלטה או להתקשר בעסקה עמו באופן שיש בו שלילה של חופש ההתקשרות של הלקוח או פגיעה מהותית בחופש ההתקשרות שלו, בניגוד להוראות סעיף 43".

<שגית אפיק:>
תן דוגמה. 

<ברוך לוברט:>
אנחנו מדברים על השפעה בלתי הוגנת של לקוח. לדוגמה, ניצל מוגבלות נפשית, שכלית או גופנית שלו. או שלקוח לא יודע את השפה והוא עשה אתו עסקה בשפה שהוא לא מבין. 

<שגית אפיק:>
סעיף של השפעה בלתי הוגנת. 

<ברוך לוברט:>
כן, סעיף 43 – איסור הפעלת השפעה בלתי הוגנת. 

(2). "גמ"ח שלא גילה ללקוח פרט מהותי, בניגוד להוראות שנקבעו לפי 47(א) או הפר חובה לעניין גילוי נאות". שוב, זאת הפרה בהוראות צרכניות לגבי גילוי נאות על התוכן, על ההיקף, על התנאים, על המחיר של השירות. 

<היו"ר משה גפני:>
יש הערות? נמשיך הלאה. 

<ברוך לוברט:>
95. אחריות נושא משרה בגמ"ח. 

(א) "נושא משרה בגמ"ח שהוא תאגיד חייב לפקח ולעשות כל שניתן למניעת עבירה לפי סעיף 94 בידי התאגיד או בידי עובד מעובדיו; המפר הוראה זו דינו – מחצית הקנס הקבוע ליחיד בשל אותה עבירה. 

(ב) נעברה עבירה לפי סעיף 94 בידי תאגיד או בידי עובד מעובדיו, חזקה היא כי נושא משרה בתאגיד הפר את חובתו האמורה בסעיף קטן (א), אלא אם כן הוכיח שעשה כל שניתן למנוע את העבירה. 

(ג) בסעיף זה, "נושא משרה" – מנהל פעיל בתאגיד, שותף למעט שותף מוגבל, או בעל תפקיד אחר האחראי מטעם התאגיד על התחום שבו בוצעה העבירה, ולעניין עבירה לפי סעיף 94(א)(1) עד (3) – גם דירקטור". 
זאת ההוראה שמטילה אחריות על נושא משרה אם הוא מנהל או שותף או בעל תפקיד אחר בגמ"ח שהוא תאגיד, ולמעשה חייב לעשות פעולות של פיקוח. 

<היו"ר משה גפני:>
מה זה חבר עמותה?

<אייל בן ישעיה:>
יש הבדל בין חבר עמותה לחבר ועד. חבר ועד הוא נושא משרה. 

<מאיר דמן:>
זה נאמר רק לגבי 94 (1) עד (3), נכון?

<שגית אפיק:>
כן. מה זה שותף מוגבל? 

<ברוך לוברט:>
יש הגדרה ספציפית מוגבלת. 

<היו"ר משה גפני:>
שואלת שגית מה זה שותף מוגבל בגמ"ח?

<ברוך לוברט:>
זה לא רלוונטי. 

<מאיר דמן:>
לפני שעוברים לנושא הבא אני רוצה לשאול, בעל גמ"ח התקשר בעסקה עם קטין באופן שאסור. מה התהליך שעובר עליו? המפקח הגיע וראה שבעל הגמ"ח התקשר בעסקה עם קטין. הוא יכול להטיל עליו עיצום כספי אחרי התראה, לפי מה שסוכם כאן. במקביל לזה הוא גם עובר עבירה פלילית לפי סעיף 93, נכון? הוא לא יקבל כתב אישום, אבל יש לו אחריות פלילית. מה זה אומר שיש לו אחריות פלילית בלי כתב אישום? שיש לו רישום פלילי?
<ברוך לוברט:>
לא. אין רישום פלילי בלי הרשעה ולהרשעה צריך להגיש כתב אישום. בסעיף 93 אמרנו שיש שני מסלולים: המסלול המנהלי, שהולך בדרך כלל לעיצומים, ויש את המסלול הפלילי של הגשת כתב אישום ואפשרות להרשעה בבית משפט. למעשה יש הפרדה שאומרת בסעיף 93 שאם אתה שולח הודעה על כוונת חיוב על הפרה במסלול המנהלי, אי אפשר להגיש נגדך כתב אישום. ואם הוגש כתב אישום בסעיף קטן (ג), ואולי גם שילמת הפרה, מחזירים לך וכולי. 

<מאיר דמן:>
מה כתוב בסעיף קטן (א), שבתשלום עיצום כספי לא יגרעו את מה שהוא שילם וזה לא גורע מהאחריות הפלילית. מה זאת אומרת אחריות פלילית? מה זאת אומרת שזה לא גורע?
<ברוך לוברט:>
שיש לך אחריות פלילית למה שעשית, כמו כל אדם שעובר עבירה. דרך אגב, גם אם לא מוגש נגדו כתב אישום, עדיין יש אחריות פלילית. 

<מאיר דמן:>
מה זה אומר? איך זה בא לידי ביטוי?

<ברוך לוברט:>
יש אחריות פלילית גם אם לא מגישים נגדך כתב אישום וגם אם אתה לא מורשע. אחריות יש עליך. נכון, אני מסכים אתך שאולי אין לה משמעות אבל קודם כל זאת איזושהי הצהרה שאומרת לך שתדע שאם הלכו אתך למסלול מנהלי, של הטלת עיצום, זה לא אומר שאחריות פלילית אין עליך. 
<שגית אפיק:>
שתדאג מראש שהגמ"ח לא יעשה את ההפרה הזאת כי אתה יודע שעליך, כנושא משרה בגמ"ח, יש אחריות פלילית. 

<אייל בן ישעיה:>
זה יותר מזה. עצם העובדה שיש אפשרות ללכת במסלול מנהלי, זה כשלעצמו מבחינת החוק לא שומט את האחריות הפלילית מתחת לרגליים. לכן אפשר ללכת או במסלול הזה או במסלול הזה. 

<מאיר דמן:>
זה כבר יותר ברור. 

החליטו ללכת במסלול הפלילי וזאת עמותה. יש מתנדב שישב ועשה את העסקה עם הקטין, אז הוא מחויב בעונשים האלה, גם המנהל וגם התאגיד? אני מבין שהתאגיד משלם קנס, המתנדב משלם קנס וגם המנהל שלו. יש עוד?

<אייל בן ישעיה:>
לא. כאן כבר נכנס סעיף 95 ואתה גולש לעולם של זהות בין נושא משרה לבין התאגיד. בסופו של דבר, כשתאגיד עובר עבירה פלילית, מי שאחראי זה נושא המשרה בו ולכן יש את סעיף 95, שמדבר על כך שהוא חייב בחובת פיקוח על עובדיו. אמרנו שנושא משרה זה רק המנהלים. 
<מאיר דמן:>
אז העובד פטור?

<אייל בן ישעיה:>
כן. האחריות חלה על המנהל. 
<מאיר דמן:>
מתי התאגיד משלם כפל קנס? איך יש אפשרות שהתאגיד ישלם קנס? הרי בכל תאגיד יש נושא משרה. 

<אייל בן ישעיה:>
זה כבר העולם הפלילי, אבל בגדול תורת האורגנים אומרת שאפשר להעמיד מנהל לדין פלילי כמנהל בגלל החובות שחלות עליו, ואפשר להעמיד אותו בגלל שמעמידים את התאגיד לדין פלילי. לכן תלוי מי עומד פה לדין פלילי. אם זה התאגיד, התאגיד הוא זה שמשלם את הקנס אבל המנהל, כאורגן שלו, כמייצג שלו, הוא זה שעומד שם בבית המשפט. 
<מאיר דמן:>
אני מבין. יש מצב ששניהם ישלמו קנס, גם התאגיד וגם המנהל?

<אייל בן ישעיה:>
לא. תלוי מי הנאשם בהקשר הזה. זה יהיה או התאגיד או המנהל. 

<מאיר דמן:>
ב-95(א), איך קובעים שהוא לא פעל לפקח ולעשות ככל שניתן למניעת עבירה? יש הגדרות לדבר הזה?

<ברוך לוברט:>
זה חלק מפעולות הפיקוח. מצד שני, בסעיף קטן (ב) יש חזקה שאם נעברה עבירה, חזקה שנושא המשרה - - -

<מאיר דמן:>
זאת אומרת שעל כל עבירה יש - - -

<ברוך לוברט:>
לא על כל עבירה. אני יכול להגיד לך שלפחות בגופים אחרים, בגופים מוסדיים – חברות ביטוח, קופות גמל – אנחנו מפקחים כבר המון המון שנים ואני לא זוכר פעם אחת שהפעלנו את הסעיף הזה. כלומר, כנראה זה לא על כל עבירה ואני מניח שבוודאי בגופים מהסוג שאנחנו מדברים עליהם פה, נעשה את זה בזהירות רבה. 

<מאיר דמן:>
תודה. 

<ברוך לוברט:>
סעיף 96. סעיף זה מדבר על חובת סודיות של המפקח. "מפקח או עובד הכפוף לו, או מי שפועל מטעמו, וכן חבר הוועדה" – הכוונה לוועדה המייעצת, "לא יגלה מידע או מסמך שהגיע אליו תוך כדי מילוי תפקידו במהלך עבודתו, ולא יעשה בו כל שימוש אלא לשם מילוי תפקידו לפי חוק זה, לשם הליך פלילי או לפי צו של בית משפט". זאת למעשה חובת סודיות שמוטלת על המפקח ועל העובדים שלו כחלק מסמכויות הפיקוח.

<היו"ר משה גפני:>
ואפילו לא בשביל שידוך. 

<ברוך לוברט:>
לא. 

סעיף 96א – שמירת מסמכים. "המפקח רשאי לתת הוראות לעניין שמירת מסמכים בידי גמ"ח ובכלל זה לעניין אופן השמירה ותקופת השמירה, ורשאי הוא לתת הוראות כאמור דרך כלל או לסוגים מסוימים של גמ"חים".

סעיף 97 – פרסום נתוני עמלות וריבית. "על אף האמור בסעיף 96" – אנחנו מדברים פה כמובן רק על עמלות ואין ריביות – "המפקח רשאי לפרסם נתונים בדבר סכומים ושיעורים של עמלות שגובים גמ"חים בעד סוגי שירותים".

<שגית אפיק:>
הגמ"חים לוקחים עמלות? זה רלוונטי לכם?

<יוסף חיים שימל:>
באופן כללי אין עמלות. אם חזרה למישהו הוראת קבע או המס שעולה לנו הגבייה של הוראת קבע, זה הדבר שעולה. 
<שגית אפיק:>
צריך את זה, אם אין להם עמלות?

<ברוך לוברט:>
אני שומע שיש להם. 

<יוסף חיים שימל:>
מה פירוש? אני לא אמור לשלם בשבילו. אם חזרה הוראת קבע וזה עולה לי בבנק כסף, הקמת הוראת קבע עולה לי כסף ואני לא אמור לשלם. 

<ברוך לוברט:>
זה רק הוצאות. 

<יוסף חיים שימל:>
חוץ מזה שזאת הלוואה בלי ריבית, אני לא אמור גם לממן אותו. 

<ברוך לוברט:>
כשנחזור להוצאה של ריבית, אישרנו שם כל מיני הוצאות. אם זה רלוונטי, זה רלוונטי ואם לא, אז לא. זה החזר הוצאות. 

<צביקה זאבי:>
אם נאלצנו ללכת לטוען רבני, ברור שחייבנו את הלווה. 

<היו"ר משה גפני:>
כן, אבל אלה לא עמלות. אלה הוצאות שנגרמו.

<צביקה זאבי:>
רשומים גם הסכומים. 

<ברוך לוברט:>
סעיפים 98 ו-99 הם הוראות שמאפשרות מסירת מידע בין רשויות פיקוח. 

סעיף 98. "(א). על אף האמור בסעיף 96 – 


(1) המפקח רשאי לגלות ידיעה או להראות מסמך לרשות המוסמכת, כמשמעותה בסעיף 29 לחוק איסור הלבנת הון, לממונה על שוק ההון, לרשות ניירות ערך, לרשם העמותות, לבנק ישראל, למפקח על הבנקים ובלד שנוכח כי הידיעה או המסמך מתבקשים לשם מילוי תפקידיו של הגוף הנעבר;


(2) אם מצא המפקח שהגמ"ח פועל בניגוד להוראות סעיפים 21 ו-22א לחוק הבנקאות (רישוי) לגבי היקף פעילות בנקאי, יודיע על כך למפקח על הבנקים.

(3) מצא המפקח כי היקף הפעילות של הגמ"ח הוא היקף פעילות בנקאי, יודיע על כך למפקח על הבנקים. 


(ב) לא יגלה אדם ידיעה ולא יראה מסמך שנמסרו לו לפי הוראות סעיף זה".

<היו"ר משה גפני:>
רק שנייה, אני לא אוהב העברת מידע. למה צריך להעביר את המידע הזה?

<ברוך לוברט:>
לדוגמה, יש לנו פה גמ"ח שהגיע להיקף פעילות בנקאי והוא כבר צריך להיות בנק ולקבל רישיון כבנק. 

<היו"ר משה גפני:>
אז המפקח צריך להגיד לו את זה, מה השאלה?

<ברוך לוברט:>
ואנחנו מעדכנים את המפקח על הבנקים מכיוון שהוא כבר נהיה תאגיד בנקאי והוא עובר על חוק הבנקאות (רישוי). המפקח על הבנקים, שאחראי על יישום חוק הבנקאות - - -

<היו"ר משה גפני:>
רגע, זאת פתיחה של כל העניין ואני לא אוהב את זה בלי קשר לנושא של הגמ"חים. אין מגבלות כמעט למפקח. 

<ברוך לוברט:>
זה סעיף קיים. 

<היו"ר משה גפני:>
בסדר, קיים, אבל מי אמר שזה בסדר? רשאי לגלות ידיעה לממונה על שוק ההון, ביטוח וחיסכון, לרשות לניירות ערך, לרשם, לבנק ישראל, למפקח על הבנקים. מה קרה? אני אגיד לך אם אני עובד בנק ישראל. 
<ברוך לוברט:>
אנחנו נותנים דוגמה אחרת. יש גמ"ח שמנהל חשבון בבנק והבנק עושה לו כל מיני קשיים בניהול החשבון. אנחנו העברנו את המידע הזה למפקח על הבנקים, כדי שיבדוק למה הבנק הזה עושה בעיות לפלטפורמה או לגמ"ח. 

<היו"ר משה גפני:>
קודם כל, הבנקים עושים בעיות בכל מקרה ולא רק לגמ"חים. 

<ברוך לוברט:>
ויעזור לגמ"ח לנהל את החשבון, אם אין הצדקה. 

<היו"ר משה גפני:>
הבנקים עושים בעיות, לא רק לגמ"חים. מה יש למסור? איזה מידע יש למסור? הבנק יבקש את המידע ומה זה נוגע בכלל?

<ברוך לוברט:>
אבל אנחנו לא יכולים למסור את המידע אצלנו למפקח על הבנקים. 

<היו"ר משה גפני:>
זה רחב מאוד. הפירוש הוא שאם יש מישהו בבנק ישראל שרוצה מידע על מישהו מסוים, שיש לו גמ"ח, יגיד לגמ"ח: תן לי את כל הפרטים, והחוק כבר יחייב אותו לתת. 

<ברוך לוברט:>
לא. קודם כל, המפקח רשאי לתת. ושנית, רק אם הוא נוכח. 
<היו"ר משה גפני:>
לא כתוב את זה. 

<ברוך לוברט:>
כתוב. רק אם הוא נוכח שהידיעה או המסמך מתבקשים לשם מילוי תפקידם של הגוף הנעבר. לדוגמה, אנחנו מדברים על חוק איסור הלבנת הון. אם יש מידע בנושא של הלבנת הון, נוכל להעביר את זה לרשות לאיסור הלבנת הון שתבדוק את זה, אחרת לא תהיה אפשרות. 

<מאיר דמן:>
עם כל הפחדים של הבנקים, עכשיו הם כבר לא יפנו לגמ"חים אלא יפנו מיד למפקח ויקבלו שם את כל המידע. 

<ברוך לוברט:>
לא, זה לא הפוך. זה רק לנו, לרגולטור שלהם. 

<אייל בן ישעיה:>
זה למפקח על הבנקים ולא לבנק. 

<ברוך לוברט:>
זה רק לכיוון הזה. 

<היו"ר משה גפני:>
אפשר לצמצם את זה או לנסח את זה יותר מצומצם?

<בוריס פבלוב:>
זה גם עוזר לגמ"חים שיהיה להם רגולטור אחד ולא כל רגולטור יפנה אליהם. ברגע שיש אפשרות להעביר מידע בין הרגולטורים, זה מונע את הצורך שהפיקוח על הבנקים יפנה אליהם ישירות אם הוא רוצה, למשל, להבין את סוגיית ניהול חשבונות הגמ"חים בבנקים. הדרך שלו תהיה לפנות למפקח, המפקח משתכנע שהוא צריך את המידע הזה לצורך תפקידיו ורק אז הוא מעביר. 
<היו"ר משה גפני:>
אני ביקשתי יותר לצמצם את הניסוח. אמרתי ליועצת המשפטית שתנסח את זה יותר מצומצם. נראה פה שאתה פתחת הכול ואני לא אוהב את זה. אנחנו נראים כמו מדינה טוטליטרית עם כל העברות המידע האלה. אז יש גמ"ח, עם כל הכבוד, שמחזיק 300,000 שקל שעם זה הוא עושה הלוואות. פתאום יגידו: ניתן לרשות שוק ההון וניתן לרשות להלבנת הון ולמפקחת על הבנקים? צריך לצמצם את הניסוח. נמשיך הלאה. 
<ברוך לוברט:>
סעיף 99 מדבר על מידע לרשות פיקוח במדינת חוץ. 

<היו"ר משה גפני:>
אוהה, לא מספיק החוק שנמצא פה על השולחן? יש חוק על זה ונדבר עליו. חבר'ה, אל תכניסו לי את ה-FATKA בדלת האחורית. יש דיון בוועדה על הנושא של ה-OECD ונדבר על זה שם. אני בסך הכול איזה גמ"ח שכונתי של 300,000 שקל ואתם מעבירים אותי עכשיו לאינדונזיה? זה בחוק של העברות המידע. 
קיבלתי מכתב על העברת המידע, שאני לא אעז בשום אופן להעביר את זה. איזה עורך דין כתב לי מכתב ענק. מיקי, יש פה דיון על העברת מידע ל-OECD.
<מיקי לוי (יש עתיד):>
עוד פעם?

<היו"ר משה גפני:>
כן. אנחנו הפכנו להיות מדינה בין-לאומית. 

<מיקי לוי (יש עתיד):>
אתם צריכים להעביר מידע ספציפי או מידע כולל שביצענו את המהלך?

<ברוך לוברט:>
יש חובת סודיות כללית ופה יש החרגה מאותה חובה רק לרשות מוסמכת במדינת חוץ, שתפקידה לפקח. 

<היו"ר משה גפני:>
אנחנו נדון בחוק הזה כשנדון בהעברת מידע, ואז נעלה גם את העניין של הגמ"ח. זה נראה לי מוגזם. אני צריך לדעת מי הכין את החוק הזה. את הכול הוא הכניס פה בדלת האחורית. העברת מידע – מדובר על גמ"ח של 300,000 שקל. עכשיו צריך להעביר מידע לבריטניה. 

<ברוך לוברט:>
אבל יש פה סדרה של תנאים. 

<היו"ר משה גפני:>
בסדר, נדבר על זה בחוק של ה-OECD. 

<ברוך לוברט:>
סעיף 99(א). "סמכויות הרשם לפי כל דין יופעלו לגבי גמ"ח לאחר שמיעת עמדת המפקח לעניין זה. זאת הוראה כללית ואנחנו נעשה לה התאמות. כל הפירוט לא רלוונטי פה. 
<היו"ר משה גפני:>
מה זה אגודות פיקדון? 

<שגית אפיק:>
יש להם נוסח מתוקן לזה. 

<היו"ר משה גפני:>
נראה לי שמי שהכין את החוק רצה בכוונה להשבית אותי. מה זה שייך עכשיו לפה? 

<ברוך לוברט:>
לא, זה רשם העמותות. אנחנו לא קוראים את הצעת החוק, אדוני, אלא את הסעיף עצמו. 

<שגית אפיק:>
"סמכויות רשם העמותות לפי כל דין יופעלו לגבי בעל רישיון למתן שירותי פיקדון ואשראי בלא ריבית, לאחר שמיעת עמדת המפקח בעניין זה". סעיף 41 להצעת החוק. 

<ברוך לוברט:>
אנחנו רוצים שלרשם העמותות תהיה סמכות להפעיל סמכות נגד הגמ"חים ולפני שהוא מפעיל את הסמכות, שישמע גם את עמדת המפקח. 

<היו"ר משה גפני:>
הגמ"ח הוא עמותה הוא לא?

<ברוך לוברט:>
במידה והגמ"ח הוא עמותה. 

<היו"ר משה גפני:>
למה צריך לכתוב את זה? אם הוא עמותה, רשם העמותות יכול לפקח עליו. 

<ברוך לוברט:>
אבל אנחנו עדיין רוצים שלפני שהוא מפעיל את הסמכות שלו הוא יפנה למפקח וישאל: יש לך איזושהי עמדה על זה, כי הרי אתה מפקח בסופו של דבר גם על הגמ"ח. אולי אני נוקט בגישה מחמירה, אולי גישה מקלה. אני רוצה לשמוע את עמדתך. זאת איזושהי הוראה של שיתוף פעולה. 

<היו"ר משה גפני:>
טוב. יש לכם הערה על זה? נמשיך הלאה. 

<ברוך לוברט:>
סעיף 99ב. – לא רלוונטי. 

<היו"ר משה גפני:>
גם סעיף 99ג. לא רלוונטי. 

<ברוך לוברט:>
זה מה שקראתי. 

סעיף 100 מדבר על כך ששר האוצר, באישור ועדת הכספים של הכנסת, רשאי לקבוע אגרות כמפורט להלן:

"(1) אגרה על הגשת בקשה לרישיון או להיתר לפי חוק זה. 

 (2) אגרה שנתית לנותן שירותים פיננסיים. 

(ב) בתקנות לפי סעיף קטן (א) רשאי השר לקבוע את דרכי תשלום האגרות ומועדי התשלום, ורשאי הוא לקבוע ריבית והפרשי הצמדה שישולמו על אגרה שלא שולמה במועד". 

<שגית אפיק:>
דיברתם אתם על אגרות? זה עלה בשיח שהיה ביניכם?

<ברוך לוברט:>
לא, עוד לא. אבל אלה תקנות באישור ועדת הכספים. 

<היו"ר משה גפני:>
הייתם צריכים לדבר אתם. 

<יוסף חיים שימל:>
חשבנו שישלמו לנו כסף על זה, לא שאנחנו נצטרך לשלם על הרישיון. 

<מאיר דמן:>
לגבי סעיף 99, שאמרנו שאין הערות, בפגישות עם יואל בריס הייתה נציגה מרשם העמותות. היא אמרה שמבחינתם ניתן להחיל את הסעיף הזה כך שלא יהיה כפל ביקורות. כתוב כאן שלכל גמ"ח, שהוא גם עמותה, יהיה פיקוח גם של רשם העמותות וגם של המפקח. זה יהיה כמו כל מוסדות החינוך, שאתם מכירים בוודאי, שנוחתות עליהם ביקורות מהצד הזה ומהצד הזה. 
<היו"ר משה גפני:>
לא כל מוסדות החינוך. 

<מאיר דמן:>
הנציגה של רשם העמותות – רשמתי את זה אצלי – אמרה שמבחינתם ניתן להכניס את זה שלא יהיה כפל ביקורות. לא יהיה מצב שבו מגיעה ביקורת גם של המפקח וגם של רשם העמותות. השאלה איך אפשר להכניס את זה. 

<בוריס פבלוב:>
מה זה כפל?

<היו"ר משה גפני:>
אני אגיד לך מה זה כפל. אני עוסק בזה. 

<היו"ר משה גפני:>
כפל פירושו שהגמ"ח הזה, שיש לו 300,000 שקל, הגמ"ח השכונתי, יקבל ביקורת מהמפקח, ומטבע הדברים זה החוק, ובמקביל, לאחר שהוא יקבל ממנו אישור או ישמע את מה שהוא אמר, תהיה ביקורת גם של רשם העמותות. 

<בוריס פבלוב:>
באותו נושא?

<היו"ר משה גפני:>
כן, כן. במוסדות המוכש"ר – המוכר שאינו רשמי – יש לפעמים חמש ביקורות. היה דיון על זה בוועדה והם אמרו שהם לא יעשו את זה, ועושים. האם הגמ"חים תוטל עליהם חובה כזאת? אם כן, אני רוצה שיהיה שכתוב שלא יהיה כפל ביקורות. הרי מה הבעיה בביקורת? אם המקום לא טוב, הוא לא טוב. אבל אם המקום הוא טוב, יש הוצאות כדי לעמוד בביקורת: לקחת רואה חשבון, להתחיל להכין דוחות. 
<אייל בן ישעיה:>
נכון, אדוני. בדיוק בגלל זה הכנסנו את סעיף 99א, שאומר שלפני שרשם העמותות עושה שימוש בסמכות שלו, הוא צריך לדבר עם המפקח. שניהם צריכים לראות שהביקורת אכן נעשתה על אותם דברים שבהם נעשתה ביקורת קודמת. 

<היו"ר משה גפני:>
בסדר, רק צריך שזה יהיה כתוב. אני בעד הסעיף הזה. בהתחלה לא הבנתי על מה מדובר ואחרי שהבנתי, אני תומך בסעיף הזה. לפני שרשם העמותות עושה את הביקורת הרגילה שלו, שיש על עמותה, זה דווקא עונה על הרציונל שלא צריך שיהיה כפל. הוא פונה למפקח, שממונה על הגמ"ח, ורק לאחר מכן הוא עושה ביקורת. אני מבקש שיהיה כתוב שזאת המטרה ושלא יהיה כפל ביקורות על אותו נושא. 

<אייל בן ישעיה:>
אדוני מבין את החשיבות שבהעברת מידע בין שני הרגולטורים הללו. 

<היו"ר משה גפני:>
כן, במקרה הזה. זאת לא העברת מידע. 

<אייל בן ישעיה:>
שנית, יכולה להיות ביקורת שמתמקדת בדוחות הכספיים וכשרשם העמותות שם לנגד עיניו נושא אחד שהוא בודק בביקורת הזאת, והמפקח רוצה לשים לנגד עיניו נושא אחר. עלולה להתעורר השאלה האם זה באותו נושא או לא. 

<היו"ר משה גפני:>
המשמעות היא למוטט את הגמ"ח. אם זה גמ"ח קטן, זה ימוטט אותו. צריך שלא יהיה כפל ביקורות. אם זה אותו נושא, זה לא כפל ביקורות. הוא אומר למפקח שהוא הולך לעשות ביקורת בעמותה הזאת, כמו שהוא נוהג לעשות בעמותות בכלל. האם יש לו מידע בשבילו, כך שהמידע הזה ימנע ממנו את הביקורת או שיטיל דרכו אור על הנושא שעליו הוא מדבר. אבל שלא יהיה כפל ביקורות אחרת הם יתמוטטו. 

<אייל בן ישעיה:>
אדוני, לא נראה לי שיש מחלוקת בעניין הזה. זה בדרך כלל מה שקורה בפועל ואני מבין שאתה רוצה שזה ייכתב. 

<היו"ר משה גפני:>
אני לא יודע מה קורה בפועל. 

<אייל בן ישעיה:>
זה מה שקורה. 

<שגית אפיק:>
אפשר לכתוב את זה. זה מה שמבקש היושב-ראש. 

<היו"ר משה גפני:>
נמשיך הלאה. על האגרות דילגנו. 
<שגית אפיק:>
הם יישבו ביניהם?

<היו"ר משה גפני:>
או שהם יישבו ביניהם או שאנחנו נשב אתם. יש הצעה של שימל שהמדינה תיתן להם אגרות. למה? בגלל שהמדינה צריכה לקחת משפחות שהן במצוקה ולתת להן הלוואות בלי ריבית. היא לא עושה את זה, הם עושים את זה, אז שייתנו להם אגרה. 

<שגית אפיק:>
איזה אגרות אתם לוקחים ביחס לגופים המפוקחים אצלכם היום לקבלת רישיונות?

<אייל בן ישעיה:>
בדרך כלל יש אגרת רישום שנתית ואגרה של חידוש רישיון. 

<היו"ר משה גפני:>
כמה זה? על מה מדובר? נכווינו באגרות. 

<אייל בן ישעיה:>
הסכומים נקבעים בתקנות. 

<שגית אפיק:>
תגיד בגדול. 

<אייל בן ישעיה:>
אני לא רוצה להטעות את הוועדה. 

<שגית אפיק:>
תוכל לבדוק לנו לישיבה הבאה ולהגיד סכומים?

<אייל בן ישעיה:>
כן. 

<היו"ר משה גפני:>
אתם מבינים מה יש לכם לבדוק במקרה הזה. 

<אייל בן ישעיה:>
כן, אדוני, ברור. כל עוד מדובר בקביעה של סכומים, כמובן שתקדימי עבר לא מחייבים כאן. אפשר לקבוע סכומים אחרים. 

<היו"ר משה גפני:>
בסדר.

<מאיר דמן:>
לא לשכוח שהגמ"ח משלם אגרה גם לרשם העמותות וזה חוץ מזה. הוא צריך לשלם אגרה לרשם העמותות ועכשיו גם להם. 

<מיקי לוי (יש עתיד):>
ככה כל העמותות בארץ. מה לעשות?

<היו"ר משה גפני:>
בסדר, תבדקו את זה. סעיף 101. 

<ברוך לוברט:>
סעיף 101. "רישיון או היתר שניתנו לפי חוק זה אינם ניתנים להעברה". אי אפשר להעביר את זה לאדם אחר. 
<מאיר דמן:>
אם חברי העמותה משתנים, צריך גם לחדש את הרישיון?

<היו"ר משה גפני:>
לא, לא, לא, אל תיתן להם רעיונות. 

<אייל בן ישעיה:>
העמותה היא בעלת הרישיון. 

<היו"ר משה גפני:>
אם אנחנו מחליטים שצריך רישיון, וזה חלק מהחוק, אתה מקבל רישיון ואתה לא יכול לתת אותו למישהו אחר. זה פשוט, אפילו אם זה לא יהיה כתוב. 

אנחנו נצא להפסקה של 5 דקות בישיבה. 

<(הישיבה נפסקה בשעה 11:55 ונתחדשה בשעה 12:05.)>
<היו"ר משה גפני:>
הגעתם להסכמות על הסעיפים הבאים?
<ברוך לוברט:>

סעיף 101. "אישור המפקח למיזוג של גמ"ח. מיזוג של גמ"ח, שהוא תאגיד עם תאגיד אחר, טעון, נוסף על דרישות כל דין, גם אישור מאת המפקח". מדברים פה על מיזוג של פעילות פיננסית וחשוב שגם המפקח ייתן אישור.
<היו"ר משה גפני:>
למה?

<ברוך לוברט:>
יכול להיות שזה דורש ביטול של רישיון לאחד מהגופים שמתמזגים, זה דורש לבדוק מה קורה עם הנכסים. 

<היו"ר משה גפני:>
אישור? צריך להודיע למפקח. 

<ברוך לוברט:>
לא, צריך לקבל גם אישור.

<היו"ר משה גפני:>
אישור למה? אנחנו שני גמ"חים קטנים ואנחנו מתמזגים. 

<ברוך לוברט:>
בסופו של דבר יש לקוחות, יש פיקדונות בשני הגמ"חים שמתמזגים,  צריך לראות איך המיזוג הזה נעשה כך שהלקוחות לא נפגעים, אם צריך לבטל היתרים. 

<היו"ר משה גפני:>
יש לכם עמדה בעניין הזה?

<יוסף חיים שימל:>
כבוד היושב-ראש, אני לא מבין מה הם רוצים, אבל אין עמדה. 

<היו"ר משה גפני:>
אתם מסכימים לזה?

<יוסף חיים שימל:>
אם צריך לבטל, נודיע להם, אבל שלא יתחילו לבדוק מיליון דברים שייקח לי שנתיים - - - 

<היו"ר משה גפני:>
אז תגידו שאתם מתנגדים, ריבונו של עולם. אם אני הייתי במקומכם, הייתי מתנגד. אני לא יכול להתנגד. תגידו שאתם מתנגדים. אני אגיד לכם מה יקרה, שני גמ"חים קטנים יתמזגו ביניהם ויגידו: זה יותר קל, ככה אנחנו משיגים יותר ויצטרכו אישור של המפקח. אתם יודעים מה זה רגולטור במדינת ישראל? מודיעים למפקח והמפקח יש לו סמכות להגיד: אני מתנגד. 

<ברוך לוברט:>
זה אישור. 

<היו"ר משה גפני:>
הוא יגיד להם: אני לא מסכים. 

<ברוך לוברט:>
אדוני מציע אישור על דרך של אי-התנגדות?

<היו"ר משה גפני:>
לא, לא על דרך של אי-התנגדות. ליידע את המפקח. 

<ברוך לוברט:>
ואם יש בעיה?

<היו"ר משה גפני:>
אם יש בעיה, אז הוא אומר להם מיד שלא. הוא יכול להתנגד, זאת הסמכות שלו. 

<ברוך לוברט:>
אז זאת הסמכות, זה הסעיף. 

<מיקי רוזנטל (המחנה הציוני):>
אבל יש הבדל בין אישור מראש לאישור בדיעבד. הוא רוצה אישור בדיעבד ואתה רוצה אישור מראש. 

<ברוך לוברט:>
כי אני רוצה לוודא שהלקוחות לא נפגעים. 
<מיקי רוזנטל (המחנה הציוני):>
הוא מדווח לך ואתה יכול להתנגד. אבל אם אתה אומר שהוא צריך אישור, זה משהו אחר. 

<היו"ר משה גפני:>
יש הבדל בין זה שהמפקח בודק את זה והוא רואה שיש שם בעיה והוא אומר: רגע, אתם לא יכולים להתמזג בגלל שיש בעיה עם הלקוחות או לא חשוב מה, לבין אישור קבוע על כל הדברים האלה. אנחנו למדנו שכאשר צריך אישור, הרגולטור חי לעצמו. יש חיים שלא צריך אותם והם קיימים. מכירים את זה. אם צריך אישור, הפירוש הוא, שהוא יצטרך להצדיק את עצמו. בשביל מה צריך את זה? יש לו סמכות לעצור. בבקשה, זאבי. 

<צביקה זאבי:>
אני רוצה להבהיר עוד נקודה, עמותה שמתמזגת עם עמותה אחרת בכל מקרה צריכה את אישור רשם העמותות. היא כבר עושה את התהליך הזה. 

<ברוך לוברט:>
בהקשר של העמותה. 

<צביקה זאבי:>
לא, מדובר פה על תאגיד. היא תצטרך לעבור את התהליך שוב? היא ממילא עושה את התהליך. רשם העמותות בדק לה את היתרות הכספיות. 

<שגית אפיק:>
לא, הם מדברים פה על תהליך אחר. הם רוצים אישור של המפקח בגלל הקטע הפיננסי. זה מה שמפריע להם בעצם. 

<צביקה זאבי:>
אבל גם רשם העמותות בודק את הקטע הפיננסי, את היתרות הכספיות. 

<שגית אפיק:>
הודעה לא מספיקה לכם? למה לא? 

<בוריס פבלוב:>
יש פה מפקח שיש לו תפקיד לוודא שאותם אנשים שהפקידו את הכספים אצל אותו גמ"ח, יוכלו גם לקבל אותם בחזרה בהתאם לתנאים שהם חתמו עם הגמ"ח. 

<היו"ר משה גפני:>
אתם רוצים להקשות על הגמ"חים או להקל עליהם?

<בוריס פבלוב:>
אנחנו רוצים להקל ולאפשר את הפעילות. 

<היו"ר משה גפני:>
אם להקל, מספיקה ידיעה. אם שני גמ"חים מתמזגים, הם צריכים להודיע למפקח. המפקח מקבל פה סמכויות כמעט בלי סוף. 

<בוריס פבלוב:>
במצב שבו יש גמ"ח אחד שיכול לסכן את הגמ"ח השני, הפיקוח לא יכול לעשות את התפקיד שלו.

<היו"ר משה גפני:>
למה הוא לא יכול? למה הוא לא יכול להגיד שהוא מתנגד?

<בוריס פבלוב:>
כי כל עמותה מגיעה עם נכסים משלה והתחייבויות משלה. אם אנחנו מחייבים את ההתחייבויות של גמ"ח אחד בגמ"ח אחר, זה יכול לסכן גם את הקופות של הגמ"ח האחר. במצב הזה, המפקח לא יוכל לעשות את העבודה שלו. 

<צביקה זאבי:>
בוריס, הבדיקות האלה נעשות גם ברשם העמותות. 

<היו"ר משה גפני:>
כמה מיזוגים יש עד היום בגמ"חים?

<יוסף חיים שימל:>
עד היום לא הרבה. לא ידוע לי על הרבה. 

<שגית אפיק:>
אתם חושבים שהחוק יגרום למיזוגים?

<בוריס פבלוב:>
אין לנו עניין בביורוקרטיה. 

<היו"ר משה גפני:>
אני בדעה שצריך ליידע את המפקח. 

<בוריס פבלוב:>
אנחנו לא נוכל לעמוד בזה. אם יתמזגו גופים, לא נוכל למנוע את זה. בחוק מוטלת עליי חובה לוודא גם את היציבות של אותם גופים. 
<היו"ר משה גפני:>
אני אתרגם את מה שאתה אומר לשפת המעשה. אתה אומר שאם צריך אישור, המפקח יכול לשבת רגוע כי בלאו הכי צריך אישור. בלי האישור שלו לא יתמזגו. לעומת זאת, אם מדובר רק בידיעה, הוא יצטרך להתחיל לעבוד – לברר מה לאסור, מה לא לאסור. אני מעדיף שהמפקח יעבוד מאשר הגמ"חים. 

<ברוך לוברט:>
מה אדוני מציע?

<היו"ר משה גפני:>
ליידע את המפקח. 

<ברוך לוברט:>
ושתהיה סמכות להתנגד, אם אני רואה שיש תקלה?

<היו"ר משה גפני:>
לא, יש לו סמכות בכל מקרה. 

<ברוך לוברט:>
לא, אין לו. זה הסעיף.

<היו"ר משה גפני:>
יש לו סמכות. הוא אומר: הלקוחות פה ייפגעו ולכן הוא לא מאשר את המיזוג. 

<ברוך לוברט:>
בסדר גמור. 

<היו"ר משה גפני:>
ליידע, אבל לא לאשר.

<ברוך לוברט:>
בסדר גמור. נכתוב שיש לו סמכות להתנגד. זה אותו דבר. 

<היו"ר משה גפני:>
אבל כתוב בין כה וכה בסעיפים אחרים. 

<ברוך לוברט:>
לא כתוב לגבי המיזוג. 

<היו"ר משה גפני:>
לא המיזוג. התוצאה של המיזוג היא פגיעה בלקוחות, כמו שהוא הסביר, ואז הוא עוצר את זה. אם הם צריכים לקבל אישור, הוא יישב רגל על רגל, יש לו זמן. ואז הם יתקשרו אליי מהגמ"חים ויגידו: יש לנו מיזוג והמפקח בכלל לא עונה וכבר עברו מעל שלושה חודשים. אלה מעשים שיש פה בכל יום. 

<ברוך לוברט:>
לכן אני אומר שאפשר לייצר מנגנון שהוא אישור על דרך של אי-התנגדות וגם לקצוב לו זמן. 

<היו"ר משה גפני:>
ליידע את המפקח והמפקח יש לו סמכויות ברגע שיש פגיעה בלקוחות או חשש לפגיעה בלקוחות. הוא יכול לעצור את זה. כמה פעמים צריך לכתוב את זה? הלאה. 

<ברוך לוברט:>
סעיף 102. "המפקח רשאי להאריך, לסוג מקרים או למקרה מסוים, כל מועד שנקבע בחוק זה או בתקנות לפיו, למעט מועד שנקבע בסעיפים 70(ד) ו-89(א)". 

103. "שר האוצר ממונה על ביצועו של חוק זה והוא רשאי להתקין תקנות בכל עניין הנוגע לביצועו." 

103א. "(א) השר, באישור ועדת הכספים של הכנסת, רשאי בצו לשנות את התוספת הראשונה".

יש פה סעיף של דיווח לכנסת. 

<שגית אפיק:>
מה יש בתוספת הראשונה?

<ברוך לוברט:>
התוספת הראשונה זה ההון העצמי. 

104. (א) "בתום שמונה חודשים מיום פרסומו של חוק זה, ימסור השר לוועדת הכספים של הכנסת דיווח על ההיערכות ליישומו".

104. (ב) "המפקח ידווח לוועדת הכספים של הכנסת בתום שנה, ובתום שנתיים מיום תחילתו של חוק זה, על יישומו של החוק; דיווח כאמור יכלול פירוט הוראות שנתן לעניין דרכי פעולתם וניהולם של הגמ"חים, מספר הרישיונות וההיתרים שניתנו, הותלו או בוטלו, ועיצומים כספיים שהוטלו על מפרי הוראות החוק".
<שגית אפיק:>
גם סעיף קטן (ב) יהיה בכספים?

<ברוך לוברט:>
כן. 

<היו"ר משה גפני:>
רגע, לא הבנתי. מה יש לו לדווח?

<ברוך לוברט:>
זה דיווח לוועדת הכספים. אפשר להוריד את זה. 

<היו"ר משה גפני:>
על מה לדווח?

<ברוך לוברט:>
למעשה על כל הפעולות של הפיקוח שנעשות. 

<היו"ר משה גפני:>
בסדר. 

<ברוך לוברט:>
אנחנו עוברים לפרק של תיקונים עקיפים. אני מציע שאת הפרק הזה נעשה בסוף, אחרי שנקבל את ההחלטות, כי יש פה כל מיני התאמות שנצטרך להתאים. 

<שגית אפיק:>
אולי נחזור למה שדילגנו עליו, הפרק הצרכני. סעיף 40?

<ברוך לוברט:>
סעיף 41 מתחיל את הפרק של שמירה על ענייני לקוחות. 

<שגית אפיק:>
חובות דיווח עשינו?

<ברוך לוברט:>
כן. 

<היו"ר משה גפני:>
מה זה חובות דיווח?

<שגית אפיק:>
חובות דיווח של הגמ"ח למפקח. עברנו על זה, עשינו את זה. למעשה, עד פה עשינו הכול, נכון?

<ברוך לוברט:>
כן. 

<שגית אפיק:>
אנחנו חוזרים למה שלא הקראנו כי דילגנו בישיבות הקודמות על פרק ח' – שמירה על ענייני לקוחות. זה פרק חשוב. עמוד 31, סעיף 41. 

<ברוך לוברט:>
סעיף 41. (א). לא יעשה נותן שירותים פיננסיים דבר העלול להטעות לקוח בכל עניין מהותי בעסקה למתן גמ"ח, והכול במעשה או במחדל, בכתב או בעל פה או בכל דרך אחרת, לרבות לאחר מועד ההתקשרות בעסקה; בלי לגרוע מכלליות האמור, יראו עניינים אלה כמהותיים בעסקה:
(1) זהות נותן הגמ"ח;

(2) סוגי הגמ"חים שנותן הגמ"ח או שבהם רשאי לעסוק בהתאם לרישיונו. 

(3) הוותק". 

<היו"ר משה גפני:>
הוותק לא. 

<ברוך לוברט:>
אולי הצטיינותו?

<היו"ר משה גפני:>
לא, לא. מה הצטיינותו? יכול להיות שאחד מהגמ"חים יקבל פרס ישראל. בואו ניכנס למסלול – מה יכול להטעות את הלקוח? תגידו את הדברים ולפי זה נכתוב את זה. לא לכתוב סתם בגלל שזה כתוב בחוק אחר. בחוקים אחרים אני מבין שהוא יכול להטעות את הלקוח, הוא יכול להרוויח מזה כסף ותצא לו מזה טובת הנאה. לכן צריך להזהיר אותו בחוק ולתת לו עונש. במה הוא יכול להטעות את הלקוח כאן? חשבתם, תגידו. מה שתגידו, נשים. 

<ברוך לוברט:>
נתנו את הדוגמה של תקופת ההתקשרות, התשלומים. הוא יכול להגיד: אתה צריך להחזיר את זה בשלושה תשלומים ובסוף להגיד לו: שני תשלומים. 

<היו"ר משה גפני:>
מדובר בגוף התנדבותי. אדם נכנס לגמ"ח ואומר: אני צריך סכום מסוים בשביל פעולה מסוימת, מצבי הכלכלי מאוד קשה. אומרים לו: במסגרת הכסף שיש לנו אתה יכול לקבל 20,000 שקל ואתה תשלם אותם בעשרה תשלומים. איך אפשר להטעות את הלקוח?

<ברוך לוברט:>
שבסוף גובים ממנו בשני תשלומים או שמבקשים ממנו שמיד ישלם בתשלום אחד, או שמוסיפים על התשלומים ריבית. 

<היו"ר משה גפני:>
למה הם עושים את זה? למה הגמ"ח עושה את זה? הרי יכול היה להגיד לו את זה מלכתחילה. למה עכשיו הוא שינה? אני אגיד לך למה. הוא שינה מכיוון שהוא נתן הרבה הלוואות וזאת תקופה של מצוקה כלכלית. הוא אומר ללקוח: אין לי ברירה ואני לא יכול לתת לך את זה עכשיו בעשרה תשלומים, כמו שיכולתי לפני חצי שנה, ואני חייב לצמצם את זה לחצי. זה נקרא הטעיית לקוח? 
<ברוך לוברט:>
אם זה בהסכמה של הלקוח, אז לא. 

<היו"ר משה גפני:>
מה זה הסכמה? הלקוח רוצה שיגדילו לו את התשלומים, אבל לגמ"ח אין ברירה. 

<ברוך לוברט:>
בסדר, אבל כרגע יש איזו התחייבות, יש איזו עסקה, יש איזו התקשרות בין שניהם. 

<היו"ר משה גפני:>
עד כמה המחוקק ייכנס לתוך הניהול של הגמ"ח? הגמ"ח מתנהל, הוא לא מרוויח כסף, הוא עושה טובה לאנשים. הוא נותן לאנשים ומסתכל לפי המצב הכספי אצלם. הוא יכול לתת את זה בעשרה תשלומים ואחרי כמה חודשים הוא אומר: כשל כוח הסבל מבחינת העניין של המזומן, ולכן אני חייב לצמצם לכולם את התשלומים או לחלק. אנחנו צריכים להתערב בזה?

<ברוך לוברט:>
כן, אם זה פוגע בלקוח. 

<היו"ר משה גפני:>
פוגע. 

<ברוך לוברט:>
אז אנחנו חושבים שכן. 

<היו"ר משה גפני:>
מה תעשו? תגידו לו, מה?

<בוריס פבלוב:>
אם מגיע לקוח לגמ"ח והגמ"ח יודע שמצבו הכספי - - -

<היו"ר משה גפני:>
הוא לא יודע. הוא מתנהל עשרים שנה והוא מתנהל נורמלי, ופתאום קרתה מצוקה כלכלית. אנשים באו. 

<בוריס פבלוב:>
אם הוא לא יודע, אנחנו לא בסעיף הזה. אנחנו בסעיף של אישור הטעיה, שמדבר על זה שהגמ"ח מודע לזה שהוא מטעה את הלקוח. אם הוא מבטיח לו שאם הוא יפקיד את הכסף והוא יקבל אצלו הלוואה, אבל אותו גמ"ח יודע שהוא לא יכול לתת לו הלוואה בזכות אותו פיקדון, כאן יש הטעיה. במצב אחר, המצב הכספי לא רלוונטי וגם הסעיף לא רלוונטי. 

<יוסף חיים שימל:>
אני רוצה להסביר משהו. כשבא אליי אדם לבקש הלוואה, אני שואל אותו מה הוא צריך, כמה הוא צריך, לשם מה הוא צריך ואיך הוא יכול להחזיר. הוא בא אליי, הוא צריך אותי. אני יכול להחליט שאני אתן לו הלוואה לשבוע או לשבועיים. אין לי שום עניין להטעות אותו, להגיד לו: קח הלוואה לשלושה חודשים ואחרי שבוע להגיד לו להחזיר את זה. אם הוא רימה אותי, אני כן אבקש את ההלוואה בחזרה. נודע לי פעם אחת שאחד קיבל הלוואה והתברר שהוא רימה אותנו. אני לא בא שרירותית להגיד לאדם: קח הלוואה בחמישים תשלומים ואחרי שבוע להגיד לו: לא, זה היה בעשרים תשלומים. אין דבר כזה. אין לי שום רווח ממנו, אין לי שום דבר ממנו ואני הולך על ראש ישר. מה שאני יכול לעזור, זה מה שאני רוצה לעזור. אני לא הולך להטעות אנשים שאני בא לתת להם הלוואה. 

<ברוך לוברט:>
אז אתה לא נכנס לסעיף. 

<יוסף חיים שימל:>
מה כן נכנס לסעיף?

<ברוך לוברט:>
אחרים שכן אולי. אנחנו מקווים שאף אחד לא ואנחנו מקווים שהסעיף לא רלוונטי לאף גמ"ח. אני מאוד מקווה. 

<היו"ר משה גפני:>
הוויכוח ביניכם מיותר. הוא מיותר מכיוון שאתם לא מתכוונים לזה וגם הם לא מתכוונים לזה. זה רק המקרה היחיד שבו מישהו עשה את זה במזיד והיה לו איזשהו אינטרס. אין מקרים כאלה שאנחנו מכירים. אין מקרים כאלה. בן אדם יכול לצמצם פתאום בתשלומים וזה לא בסדר, אבל זה לא מקום להתערבות. הוא יכול לא לתת לו בכלל הלוואה והוא יכול לתת לו הלוואה בתשלומים מאוד מצומצמים. הוא עשה את היכולת שלו, זאת הייתה היכולת שלו ואחרי כמה חודשים מתברר לו שאין לו יכולת בגלל מצוקה כלכלית. המדינה צריכה להתערב בזה? המחוקק צריך להתערב בזה? מתי הוא צריך להתערב? יש מקרה אחד מיני אלף כשאדם עשה את זה בכוונה. היה לקוח שהוא רצה לעשות לו ואת זה צריך לכתוב, אבל לא לכתוב כללית. הגמ"חים ככה מתנהלים. הם עושים טובה. הם בכלל יכולים להגיד: סליחה, אנחנו לא נותנים לך בכלל. אני מקווה שהבנתם מה שאני אומר. זה צריך לחול על מישהו שעושה את זה בכוונה, לא כי כך גמ"ח מתנהל. אגב, זה לא קורה כל כך, זה דבר נדיר. אבל ברגע שנתנו לו את ההלוואה, הייתה יכולת לתת לו בתנאים טובים, והיא הצטמצמה בעקבות החודשים. לפי דעתי, אליו אתם לא מתכוונים.
<ברוך לוברט:>
נניח שהוא הצטמצם והוא חייב שהלקוח יחזיר בחודש את הכול, במקום בעשרה תשלומים. מה יעשה הלקוח? הוא לא יכול. 

<היו"ר משה גפני:>
בסדר, אז הוא עומד מולו ואומר לו: אין לי. 

<יוסף חיים שימל:>
מה הגמ"ח יעשה לו? הוא לא יכול, מה אתה חושב שהגמ"ח יעשה לו?

<היו"ר משה גפני:>
אלה מקרים נדירים, אבל מה קורה במקרים כאלה? יושב בעל הגמ"ח עם הלקוח ומנסים להגיע להסכמה. הלקוח אומר: אין לי. אתה רוצה שאני אחזיר לך את הכול עכשיו? אין לי. והגמרא אומרת "בדליכא כולי עלמא לא פליגי". תחשבו על זה, ולנסח את זה בהתאם. 
<בוריס פבלוב:>
אנחנו ננסה לנסח משהו. 

<משה מונטג:>
כבוד היושב-ראש, המקרה שדובר פה הוא שינוי לאחר מתן ההלוואה. אם אנחנו מדברים על גמ"ח חברים, שכאלה יש הרבה מאוד – גמ"חים שכונתיים, הגמ"ח המרכזי מתנהל בצורה כזאת – אנשים מצטרפים לגמ"ח ומראש אומרים להם שהם יוכלו לקבל הלוואה ב-X תשלומים. לאחר מספר שנים ועוד לפני מתן ההלוואה הגמ"ח רואה שהוא רוצה לשנות את הכללים שלו, צריך לראות שהחוק לא יחול על מקרה כזה. במקרה שדובר כאן, שזה באמת מקרה חריג, האדם כבר קיבל את ההלוואה בפועל ואחרי שהוא קיבל רוצים לשנות ולהגיד לו: קיבלת את ההלוואה בתנאי שתחזיר אותה בחמישים תשלומים, אבל תחזיר אותה עכשיו בעשרים תשלומים. אני שואל מה קורה אם לפני שהאדם קיבל את ההלוואה, אבל הוא התקשר אתי במסגרת התקשרות מסוימת שהוא חבר בגמ"ח, והגמ"ח רואה שמשכו לו הרבה מאוד פיקדונות או שיש פתאום הרבה מאוד אנשים שמבקשים בתאריך מסוים והוא יכול לצמצם את התשלומים, שזה לא ייקרא בעיה. 
<היו"ר משה גפני:>
הרב מונטג, אתה נכנסת לפרטים בכל מיני סוגי גמ"ח. 

<משה מונטג:>
ביקשת להגיד שזה יהיה מקרה חריג. 

<היו"ר משה גפני:>
לא על זה אני מדבר. אני מדבר על הרעיון. לא מדובר על מישהו שעושה עסק. כלומר, בא מישהו אליך לגמ"ח ואומר: אני רוצה הלוואה כזאת וכזאת ואתה, בגלל חישובים עסקיים, כמו בגוף פיננסי שמרוויח כסף, אתה אומר שלפי הסיכום בינינו אתה תקבל בחמישים תשלומים. אחרי כמה זמן מתברר שאתה לא יכול לעמוד בזה ואתה מבקש ממנו להחזיר בעשרים תשלומים. מדובר על מצב שאתה לא עושה את זה במזיד, אתה לא עושה את זה בכוונה. הרי אתה יכול להימנע בכלל מכל ההתקשרות הזאת. אתה לא צריך להגיע למצב הזה. ביקשתי מהם, והם מסכימים – לא יכול להיות אחרת – למצוא את המקרה ועליו החוק הזה צריך לחול אם אכן הדבר נעשה במזיד, ברוע לב או בצורה כזאת, שמנוגדת לכל הכללים. 
אם מדובר על גמ"ח שנתן הלוואה ואמר: תחזיר לי בעשרה תשלומים ואחרי כמה חודשים התברר לו שהוא צריך לצמצם את התשלומים בגלל מצוקה כלכלית של הגמ"ח – לא בגלל רווחים – זה לא מקרה שהמחוקק צריך להתערב בו. 

<קריאה:>
כמו שקורה גם הפוך. 

<היו"ר משה גפני:>
כן, יכולים להרחיב לו את התשלומים. אלה מעשים שבכל יום. 

<ברוך לוברט:>
סעיף 42 – אחריות להטעיה בפרסומת. 
(א). הייתה הטעיה בפרסומת, יראו כמפירים את הוראות סעיף 41 – 


(1) את מי שמטעמו נעשתה הפרסומת ואת האדם שהביא את הדבר לפרסום וגרם בכך לפרסומו;"

<היו"ר משה גפני:>
אני לא מכיר בשום מקרה ואני לא זוכר שהייתה אי פעם ב"יתד נאמן" פרסומת. וגם לא ב"המודיע" וגם לא ב"המבשר" וגם לא ב"משפחה". אני לא מכיר פרסומת על גמ"ח. 

<ברוך לוברט:>
פרסום פלאיירים?

<היו"ר משה גפני:>
שום דבר. יש מקרה כזה? באמת אני שואל. מונטג, יש פלאיירים על זה שמבקשים ממך לבוא לקחת הלוואה?

<משה מונטג:>
לגמ"ח המרכזי יש מודעות של הסבר לאנשים להצטרף להיות חלק מהמערכת. 

<היו"ר משה גפני:>
הוא מדבר על הגמ"ח המרכזי, להיות חבר בו. 

<משה מונטג:>
כדי שבעתיד תוכל לקבל הלוואה. 

<היו"ר משה גפני:>
זה לא פרסום על הלוואה. הוא לא מפרסם את הגמ"ח כדי שתבוא לקחת הלוואה. 

<ברוך לוברט:>
זה לא על הלוואה. 

<היו"ר משה גפני:>
אין פרסומת כזאת וגם לא יכולה להיות פרסומת. 

<ברוך לוברט:>
סעיף קטן (ב) "הובאו בפרסומת עובדות בדבר התכונות של השירות או בדבר התוצאות הצפויות מהשימוש בו, יהיה המפקח רשאי לדרוש ממי שמטעמו נעשתה הפרסומת או ממי שהביא את הדבר לפרסום".
<משה מונטג:>
אין דברים כאלה. 

<היו"ר משה גפני:>
לא היה מאז בריאת העולם דבר כזה. לא היה. תבדקו. 

<אייל בן ישעיה:>
אבל ראינו. 

<היו"ר משה גפני:>
אם ראיתם, אז בסדר. מה ראיתם?

<אייל בן ישעיה:>
ראינו פלאייר שדיבר על תנאי ההצטרפות, מה קורה. 

<היו"ר משה גפני:>
אתה מדבר על הגמ"ח המרכזי, על החברות. 

<אייל בן ישעיה:>
בין היתר. זה פרסום. 

<היו"ר משה גפני:>
על כל דבר אתה יכול להגיד את זה. לא על הלוואה, לא על הגמ"ח. 

<אייל בן ישעיה:>
אם אני נהיה חבר על בסיס מידע שהגיע אליי, אבל המידע זה הוא לא נכון, זאת הטעיה. 
<היו"ר משה גפני:>
תשב אתם, תסביר להם מה זה הגמ"ח המרכזי. אני לא מכיר פרסומת על מתן הלוואה. אין דבר כזה. 

<אייל בן ישעיה:>
לא על זה. 

<היו"ר משה גפני:>
אבל אנחנו מדברים על חוק של גמ"חים, לא על חוק של חברות. 

<ברוך לוברט:>
גם תנאי הפקדה בגמ"חים. 

<אייל בן ישעיה:>
גם מודעות על לוחות מודעות. 

<היו"ר משה גפני:>
אין בלוחות מודעות. אין, אין דבר כזה. הלאה. 

<ברוך לוברט:>
סעיף 43 – איסור הפעלת השפעה בלתי הוגנת. 

(א) "לא יעשה גמ"ח, במעשה או במחדל, בכתב או בעל פה או בכל דרך אחרת דבר העלול לפגוע ביכולתו של לקוח לקבל החלטה אם להתקשר בעסקה עמו, באופן שיש בו שלילה של חופש ההתקשרות של הלקוח או פגיעה מהותית בחופש ההתקשרות שלו. (בסעיף זה – הפעלת השפעה בלתי הוגנת).
<היו"ר משה גפני:>
זה רלוונטי?

<ברוך לוברט:>
אנחנו מקווים שזה לא רלוונטי.

<היו"ר משה גפני:>
זה רלוונטי לחוק הגמ"חים? מה תגידו?

<ברוך לוברט:>
הגביל את יכולתו של לקוח לעזוב מקום או יצר לפני לקוח את הרושם שהוא מוגבל ביכולתו לעזוב מקום, מנע מלקוח את האפשרות להתייעץ. 

<היו"ר משה גפני:>
על מה? איזה מקום הולך לעזוב, הלקוח הזה?

<ברוך לוברט:>
אם הוא רוצה להתייעץ עם מישהו, והגמ"ח לא נותן לו. או ביצוע פניות חוזרות ונשנות ללקוח או לבני משפחתו.

<היו"ר משה גפני:>
לא, לפני זה. 

<ברוך לוברט:>
ניצול מוגבלות נפשית, שכלית או גופנית של לקוח כשהוא יודע או היה עליו לדעת על קיומה של מוגבלות, כאמור. 
<היו"ר משה גפני:>
אלה מילים יפות, זה חוק מצוין, אבל מה זה קשור לגמ"חים? מה הפעילו? מה, למשל? תגיד. 

<ברוך לוברט:>
הוא נתן לו מסמך של התקשרות בעברית והלקוח מבין רק רוסית. 

<היו"ר משה גפני:>
אמהרית. 

<ברוך לוברט:>
ניצל את העובדה שלקוח אינו יודע את השפה שבה נקשרת העסקה במידה מספקת. 

<היו"ר משה גפני:>
למה הוא נתן לו את זה ככה? למה הוא לא נתן לו בשפה המדוברת? מה הסיבה? הוא יכול לא לתת לו הלוואה. 

<ברוך לוברט:>
נכון, אני מקווה שהוא לא עושה את זה. 

<היו"ר משה גפני:>
לא, הוא יכול לא לתת לו הלוואה. 

<ברוך לוברט:>
נכון. 

<היו"ר משה גפני:>
אז למה יש חשש כזה?

<ברוך לוברט:>
אנחנו מקווים שלא. איים או נקט אמצעי הפחדה כלשהו, חס וחלילה, כלפי לקוח או כלפי בני משפחתו. 

<היו"ר משה גפני:>
אתם מתנגדים לזה?

<יוסף חיים שימל:>
אני מתנגד לזה ממש. יש לי לווה שלא שילם לי כסף ואח שלו בא לבקש הלוואה. אני אומר שאני לא נותן לאף אחד מהמשפחה שלך הלוואה כי אני רוצה שזה שלקח יחזיר את הכסף. מותר לי או אסור לי? 

<אייל בן ישעיה:>
זה לא איום. 

<היו"ר משה גפני:>
מה זה "זה לא איום"? הוא אומר לו: אני לא נותן לך הלוואה בגלל שאח שלך לא החזיר את ההלוואה. זה כן איום. 
<אייל בן ישעיה:>
כגמ"ח זכותו לתת אשראי למי שהוא רואה לנכון לתת אשראי. איום, הכוונה להפחדות. הכוונה לנקוט באמצעים שהם לא כשרים. 

<היו"ר משה גפני:>
זה לא רלוונטי. הלאה. כל הסעיף לא רלוונטי. 
<ברוך לוברט:>
סעיף 44 – איסור התניית שירות בשירות. 

(א) "לא יתנה מתן שירות בקניית נכס או שירות אחר, ממנו או מאדם אחר".

<היו"ר משה גפני:>
מונטג, אתה צריך לדבר אתם כי אתה חריג בעניין של הפרסום. הם מערבים בין החברות לבין ההלוואות. הם מערבים. אין לך פרסום על הלוואות ואתה לא מבקש ממני לבוא לקחת הלוואה. אני צריך לבקש ממך אם אני רוצה הלוואה. אין פרסום שאני אבוא לקחת הלוואה. 

<ברוך לוברט:>
פרסום יכול להיות גם על פיקדונות. 

<היו"ר משה גפני:>
אין פרסום כזה. הוא יודע שאם הוא יפרסם אני אבוא אליו ואני אומר כך: אני מוכן לתת לך פיקדון – הרי ביקשת ממני שאני אבוא – בתנאי שכך וכך. אני אעשה את התנאים. לכן הוא לא עושה פרסום גם על פיקדונות. 
<בוריס פבלוב:>
יותר מזה. נאמר לנו אפילו מהנציגים כאן שבמקרים מסוימים פונים לקהילה במסר כזה או אחר ומבקשים הפקדות. 

<היו"ר משה גפני:>
לא פונים לקהילה. כאשר מדובר על גמ"ח שכונתי, מדברים האחד עם השני. מי שמדבר הם אלה שעושים את הגמ"ח יחד עם אלה שמפקידים. זה יחד. זה לא מתאים, אכפת לי על הפרסומות?

<ברוך לוברט:>
(ב) "הוראות סעיף קטן (א) לא יחולו בכל אחד מאלה:


(1) מתן אשראי אגב מימון רכישה או השכרה של נכס בידי נותן שירותים פיננסיים". 
סעיף 44 אוסר התניית שירות בשירות. נתנו דוגמה שבעל גמ"ח מוכן לתת הלוואות בגמ"ח שלו רק בתנאי שאתה תקנה במכולת שלו. זאת התניית שירות בשירות שאנחנו חושבים שזה לא נכון.
<היו"ר משה גפני:>
אפשר לכתוב את זה, בבקשה? אפשר לכתוב את המכולת. אנחנו מסתובבים כל הזמן סביב אותו ויכוח. אני בעד כל המגבלות שאתם מדברים עליהן, לשים אותן בחוק. לשים את המגבלות. אבל אתה לא יכול לכתוב מילה כזאת מפוצצת שבסוף יבוא איזה מפקח, שלא מבין מהחיים שלו, שהיה צריך לסדר לו עבודה – לא שאני חושב שזה המצב. אני חושב שישימו איש מקצוע, אבל זה יכול לקרות, נניח בעוד חמש שנים – ואז הוא יגיד: רגע, רגע, כתובות המילים האלה והוא יתחיל לחפור בכל מיני דברים שאין להם שום קשר לעניין. 

אני מסכים לכך שאם בעל גמ"ח אומר: אני מתנה את ההלוואה הזאת, בתנאי שתקנה אצלי בחנות, שזה אסור. אבל את זה לכתוב ולא לתת דברים ליד הדמיון. 

<ברוך לוברט:>
אדוני, אבל יש קושי לכתוב דוגמאות פרטניות בחקיקה. כותבים איזשהו כלל ויש פה גם סדרה של החרגות. 
<היו"ר משה גפני:>
אני למדתי שמשפטית אפשר לנסח כל דבר והשאלה היא כמה כישרון יש ליועץ המשפטי. זה הנושא. לנסח את המכולת באופן כזה, שזה לא יהיה על דבר פרטני, אבל שלא יפתח את היריעה סתם. להפחיד את האנשים ולתת לרגולטור בעוד עשר שנים, כשלא יהיה לו מה לעשות, הוא יתחיל לבדוק. 

<שגית אפיק:>
קניית נכס רלוונטית לגמ"חים?

<בוריס פבלוב:>
זה יכול להיות רלוונטי. 
<ברוך לוברט:>
יש אפשרות לשר לקבוע, באישור ועדת הכספים, נסיבות נוספות שבהן הוא מחריג את - - -

<היו"ר משה גפני:>
אני מבקש לנסח את זה כמו שדיברנו. אל תעשו מזה דרמות. את הדברים הבעייתיים אני מבקש להכניס בחוק. זה לא בהתנדבות. אבל רק את הנושאים הבעייתיים. לא לשים שם מילים מפוצצות. זה סתם. אגב, קרה מקרה כזה? לא חשוב, גם אם לא קרה צריך לשים את זה. בזה אתם צודקים לגמרי. אם בא בעל גמ"ח ואומר: בתנאי שתהיה לי טובת הנאה. טובת הנאה יכולה להיות בהרבה מקרים. יכול להיות מקרה של מכולת וזה יכול להיות מקרה של חברת הסעות. זה יכול להיות כל מיני דברים אחרים. לא יכול בעל גמ"ח, כתוצאה מהעובדה שיש לו גמ"ח מפוקח והוא נותן הלוואות, לעשות מזה טובת הנאה לעצמו. 

<שגית אפיק:>
כאן כתוב "שירות" ולא "טובת הנאה". שירות זה הבעייתי?

<היו"ר משה גפני:>
כן, כן. מה זה שירות? משירות אנחנו יכולים להגיע לאין ספור דברים שלא התכוונו להם. 

<מאיר דמן:>
מדובר רק בטובת הנאה אישית? לגמ"ח מותר שתהיה טובת הנאה?

<שגית אפיק:>
זה לא משנה וזה לא מה שכתוב כרגע. כרגע כתוב אי התניה של שירות בשירות. 

<מאיר דמן:>
גמ"ח שכונתי שלוקח דמי חבר, זה התניית שירות בשירות. 

<היו"ר משה גפני:>
אין בעיה, זה לא שירות בשירות. דמי חבר זה משהו אחר. אבל אז אתה צריך להודיע שהגמ"ח נותן הלוואות רק למי שהוא חבר ודמי חבר הם בסכום של 20 שקל. צריך להודיע את זה, אחרת זה לא בסדר. זה לא שירות. 

<משה מונטג:>
טובת הנאה אישית או לגמ"ח?

<היו"ר משה גפני:>
גם לגמ"ח לא, אבל לא דמי חבר. לא דברים מהסוג הזה שהם חלק מהעניין של הגמ"ח. אבל אם הגמ"ח מחזיק מכולת – יש לו נכס כזה – הוא לא יכול לבקש את זה. אסור. אני חושב שאסור באמת, לא רק בגלל שהחוק קובע. גם כשהגמ"ח מתנהל בלי החקיקה. ביקשתי לא להרחיב את זה למילים מפוצצות כך שבעוד עשר שנים יהיה מפקח על הגמ"חים והוא יתחיל לעבוד על זה. תהיה לו משרה מלאה. 

<יוסף חיים שימל:>
יש דוגמאות, למשל אם הגמ"ח המרכזי נתן הלוואה לצורך קניית דירות בפרויקט מסוים. הוא נתן הלוואות יותר גדולות רק למי שקונה שם. יש להם הסכם עם הפרויקט הזה, זה נקרא התניה או לא?

<היו"ר משה גפני:>
לא. שם החברים יודעים מראש שהם סומכים על הגמ"ח המרכזי שהוא יעשה להם את העבודה. הרי בסוף הם צריכים לקנות דירה וזה משהו אחר. הגמ"ח המרכזי זה דיון אחר מכיוון שהגמ"ח המרכזי הוא לא רק גמ"ח ויש שם עוד דברים. הוא עוסק בנושא של דירות ושל דברים אחרים, שאנשים נרשמים בו מראש להיות חברים. הוא אומר להם מה התנאים. הלאה, סעיף 45. 

<ברוך לוברט:>
סעיף 45 לא רלוונטי. 

סעיף 46 מדבר על הגבלות לעניין קטינים. דיברנו על זה שההגבלה תהיה לגיל 14. 

<מאיר דמן:>
מגיל 14 אין שום הגבלה?

<ברוך לוברט:>
(א) "גמ"ח לא יתקשר בעסקה עם קטין, בין בעצמו ובין באמצעות הורהו או אפוטרופסו".
<מאיר דמן:>
למה לא באמצעות ההורים? מה הבעיה?

<היו"ר משה גפני:>
קטין זה עד גיל 14. צריכים לקבוע מגבלה ואמרנו קודם שעד גיל 14 יכול להיות שהוא מקבל מתנות לבר מצווה והוא רוצה לעשות עם זה גמ"ח. כלומר, הוא רוצה לתת את הכסף הזה לגמ"ח. אמרנו שנגביל. אם זה גיל 14, זאת הגבלה נמוכה. 

<יוסף חיים שימל:>
בגיל 14 אין היתר גורף. 

<ברוך לוברט:>
יכול להיות שצריך לתת את הסמכות לקבוע נסיבות או תנאים, שאפשר יהיה להתקשר בעסקה עם קטין שטרם מלאו לו 14 שנים. 

<היו"ר משה גפני:>
אבל צריך איזשהו סכום. 

<ברוך לוברט:>
האם נכתוב את הסכום בחקיקה ראשית או כחלק מההסמכה של אותם נסיבות או תנאים, יהיה רשאי השר באישור ועדת השרים לקבוע? יכולות להיות נסיבות מסוימות או סכום מסוים. אנחנו צריכים לשנות את הנוסח וזה לא מה שמופיע בפניכם. גם הסמכות של השר הפוכה, היא מעל גיל 14. 

<יוסף חיים שימל:>
גם בנושא ההורים והאפוטרופוס, אני חושב שאם יש אותם, אין בזה שום בעיה. 

<בוריס פבלוב:>
יהיו תקנות שיסדירו את העניין. 

<יוסף חיים שימל:>
צריך למחוק את זה. 

<ברוך לוברט:>
סעיף 47 – גילוי נאות. 

(א) גמ"ח חייב לגלות ללקוח כל פרט מהותי לגבי תוכנו, היקפו, תנאיו ומחירו של שירות שהוא נותן והסיכונים הכרוכים בו, ואת דבר האפשרות לבטל עסקה, ככל שישנה, התנאים לביטולה ודרכי ביטולה". 
יש פה הוראה לגבי פרסומת וצריך לראות את הרלוונטיות שלה. 

<היו"ר משה גפני:>
לא, לא, לא. נדבר על זה. 

<ברוך לוברט:>
"ולא ינקוט דרך שיווק אחרת, המעודדת נטילת הלוואה או אשראי על ידי לקוח, אלא אם כן הן כוללות" – צריך לראות את האזהרה. יש פה איזושהי הוראה של אזהרה. 

(ב) "השר רשאי לקבוע חובות שיחולו על גמ"חים, כולם או חלקם, לשם הבטחת גילוי נאות ללקוחות, ובין השאר חובות, כמפורט להלן:


(1) חובה לציין פרטים מסוימים בכל פרסום שלהם בדבר שירותיהם



(2) חובה לתת ללקוחותיהם, במועדים קבועים ובכל דרך שהיא, דוחות על השירותים הניתנים להם ולציין בהם פרטים מסוימים". 

<היו"ר משה גפני:>
אבל כבר אמרנו את זה. אני לא מבין את זה, מה אתם רוצים?
<ברוך לוברט:>
זה סעיף שעוסק באיזה גילוי צריך הלקוח לקבל לגבי התוכן, לגבי ההיקף, התנאים, המחיר של השירות. יש פה סמכות לשר לקבוע הוראות נוספות שקשורות בזה. 

<היו"ר משה גפני:>
אני בעל הגמ"ח, אתה בא אליי לבקש הלוואה ואני אומר לך: אתה מקבל את זה כך וכך, ככה אתה צריך להחזיר, זאת הערבות שאתה צריך לתת. 

<ברוך לוברט:>
אוקיי, אז מצוין. אז הסעיף הזה לא רלוונטי אליך. 

<מאיר דמן:>
השר יקבע שאנחנו נצטרך לשלוח מכתבים כל שלושה חודשים, או משהו כזה?

<ברוך לוברט:>
זה לא כתוב פה. 

<משה מונטג:>
זה יהיה כתוב באזהרה, שאי עמידה בפירעון עלול לגרור ריבית והליכי הוצאה לפועל. 

<שגית אפיק:>
ברוך, אפשר להוריד את (א) (1) ואת (ב) ולהשאיר רק את (א)?

<ברוך לוברט:>
יכול להיות ש-(א) (1) לא רלוונטי, תלוי בפרסומות. ב-(ב) חשוב שתהיה לשר סמכות לקבוע הוראות בנושא זה. 
<שגית אפיק:>
(א) (1) לא רלוונטי לדעתי. שזה יהיה השר באישור ועדת הכספים בכל מקרה?

<ברוך לוברט:>
כן. 

סעיף 48, לגבי עריכת חוזה בכתב ומסירתו. 

<משה מונטג:>
יש פה פתח לכל מיני לשונות להצריך את הגמ"חים לעשות חוזים. 

<היו"ר משה גפני:>
רגע, עוד לא הגענו לחוזים. 

<שגית אפיק:>
את סעיף (א) (1) הם מורידים בסעיף 47, אז נשאר סעיף (א) ואת האופציה של השר לקבוע את ההוראות לגילוי נאות. 

<היו"ר משה גפני:>
השר רשאי והוא לא חייב?

<שגית אפיק:>
כן, אלה תקנות. זה יהיה באישור ועדת הכספים בכל מקרה. 

<היו"ר במשה גפני:>
בסדר. מה יש בסעיף 48?

<ברוך לוברט:>
(א) "היה לשר יסוד סביר להניח כי הדבר דרוש למניעת הטעיה או ניצול מצוקת הלקוח, רשאי הוא לקבוע בתקנות, לגבי סוגי שירותים, כי גמ"ח חייב לערוך חוזה בכתב עם הלקוח, ולציין בו את הפרטים שנקבעו בתקנות. 

(ב) גמ"ח העומד לכרות חוזה עם לקוח, חייב לתת לו הזדמנות סבירה לעיין בחוזה לפני כריתתו וכן למסור לו עותק ממנו לאחר החתימה".

<היו"ר משה גפני:>
לא יהיה דבר כזה בגלל שהגמ"חים לא ייתנו הלוואות. לא ייתנו הלוואות. איך זה יקרה? 

<יוסף חיים שימל:>
כמה עבודה אנחנו צריכים לעבוד ביום בשביל כל הדברים האלה? לעשות לכל אחד חוזה ולשבת אתו כמו בבנקים? אני הייתי צריך לפתוח לא מזמן חשבון בבנק ולקח לי 68 דקות לפתוח חשבון בנק. ככה כל אחד יצטרך לעשות כשהוא ייתן הלוואה? אני נותן ביום 35 הלוואות. 

<ברוך לוברט:>
איך הלקוח שלך יודע מה התנאים?

<היו"ר משה גפני:>
כשאתם נותנים הלוואה, אתם מחתימים את האדם?

<יוסף חיים שימל:>
שטר חוב. 

<היו"ר משה גפני:>
זה לא חוזה? 

<שגית אפיק:>
זה חוזה. 

<משה מונטג:>
אז שיהיה כתוב שטר חוב ולא חוזה. חוזה זה ספר, זה עורך דין, זה "הואיל" ו"הואיל" ו"הואיל" ו"הואיל". אנחנו לא יודעים מה זה "הואיל" ולא כלום. אנחנו יודעים דף אחד, שטר חוב, שם הלווה, שם המלווה וגמרנו. מה, אנחנו למדנו ליבה?
<אייל בן ישעיה:>
כרגע תיארת חוזה. 

<היו"ר משה גפני:>
תתחילו ללמוד. 

<משה מונטג:>
אנחנו לא יודעים אנגלית, לא יודעים ליבה, לא יודעים כלום. 

<היו"ר משה גפני:>
תעשה לי טובה, אל תדבר ככה. לא יודע אנגלית, לא יודע ליבה. אפשר לחשוב. 

<משה מונטג:>
לא יודע. 

<היו"ר משה גפני:>
יודע. אומרת היועצת המשפטית שכאשר אתה מחתים על שטר חוב, זה מוגדר חוזה. 

<משה מונטג:>
אז שיהיה כתוב בחוק שטר חוב. 

<היו"ר משה גפני:>
מה זה משנה? כתוב חוזה וזה חוזה. 

<משה מונטג:>
שיהיה כתוב שטר חוב, שנהיה יותר רגועים. חוזה חייב חתימות עורכי דין. אם שטר חוב זה חוזה, יש מישהו שנותן הלוואה בלי שטר חוב?
<היו"ר משה גפני:>
נאמר שהיה לשר יסוד סביר להניח. קודם כל, אנחנו הולכים לשר. כשיש בעיה שבגמ"ח הזה מנצלים את הדבר הזה ולא נותנים לו את המידע הנכון, ואז צריך לעשות חוזה. רשום בפרוטוקול שחוזה פירושו שטר חוב שעליו אתה מחתים את הלקוח. זה הסיפור. אל תתרגזו על מה שלא צריך. 

<ברוך לוברט:>
סעיף 49 – הוראות בדבר חוזה למתן שירותים של גמ"ח. 

(א) "המפקח רשאי לתת הוראות דרך כלל לסוג מסוים של שירותים, לעניין תוכנו של חוזה למתן שירותי גמ"ח או מידע אחר המיועד ללקוח או בכלל". אלה תנאים שיש לקבוע בהם הוראות לעניין צורתו של חוזר זה, לרבות בעניין הגודל המזערי של האותיות ולעניין החובה למסור את החוזה או את המידע ללקוח".
<היו"ר משה גפני:>
אני מבקש להוריד את זה. מה זה גודל מזערי? הם לא ירצו שיהיה כתוב נורמלי? זה שטר החוב שלהם. תורידו את זה, חבל סתם. 

<ברוך לוברט:>
אנחנו חושבים שזה סעיף חשוב מאוד. 

<היו"ר משה גפני:>
הם מעוניינים בחוזה הזה יותר מהלקוח. למה צריך לכתוב את הגודל?

<ברוך לוברט:>
לא כתוב הגודל, רק כתובה הסמכות לקבוע הוראות אם פתאום אנחנו מגלים תקלות. 

<היו"ר משה גפני:>
למה אתם מסכימים שחברות הביטוח יכתבו לי באותיות קטנות שאני לא יכול לקרוא?
<בוריס פבלוב:>
יש הוראות גילוי ספציפיות.

<היו"ר משה גפני:>
אפשר להוריד את זה. זה סתם. הלאה. 

<ברוך לוברט:>
סעיף 50. "מי שקיבל הלוואה מגמ"ח יהיה רשאי, על אף כל הסכם הקובע אחרת, לפרוע את יתרת ההלוואה לפני המועד שנקבע לפירעונה, בהתאם לתנאים שיקבע השר, באישור ועדת הכספים".
<היו"ר משה גפני:>
תגידו, אם הוא רוצה להחזיר את הגמ"ח הוא צריך את השר? הוא לא רוצה לדבר עם השר. הוא רוצה להחזיר את ההלוואה. 

<ברוך לוברט:>
אבל זה הפוך, זה כדי להגן על הגמ"חים. יכול להיות שהגמ"חים יש להם קושי לקבל כספים באופן מיידי. 

<משה מונטג:>
לרבות תשלום עמלה לבעל הרישיון. 

<היו"ר משה גפני:>
מונטג, אם אתה נשאר פה עוד קצת, הם בכלל הולכים לדאוג לכם לגמרי. 

הייתה לי  מצוקה וקיבלתי הלוואה. ברוך השם, הרווחתי כסף, הייתה לי עסקה טובה ואני לא רוצה להחזיק את הכסף הזה, שהוא כסף של חסד. אני רוצה שהכסף הזה יחזור לגמ"ח כדי שייתנו את זה לאנשים שבאמת זקוקים לו. אני צריך להגיע לשר?

<ברוך לוברט:>
אנחנו נוריד את הסעיף. 

<היו"ר משה גפני:>
אמרתי לך שהם בחורים טובים. 

<ברוך לוברט:>
סעיף 51 – בירור תלונות הציבור. 

(א) "המפקח יברר תלונות הציבור שראה בהן ממש בדבר פעולה של גמ"ח. 

(ב) המפקח לא יברר תלונה בעניין שהחל בו דיון לפני בית משפט או בורר, או שבית משפט או בורר הכריע בו, אלא מטעמים מיוחדים שיירשמו. ואולם, רשאי הוא לברר תלונה בעניין שבו הוגשה תובענה לבית משפט או בורר אך טרם החל הדיון בה".

זאת למעשה הסמכות של המפקח לברר תלונות ציבור. הוגשה אליו תלונה והוא מבקש לברר אותה. 
סעיף 52 – דרכי הבירור.
(א) בירור תלונה יהיה בדרך שתיראה למפקח והוא לא יהיה קשור להוראות שבסדרי הדין או בדיני ראיות. לשם בירור תלונה כאמור, רשאי המפקח לדרוש כל ידיעה או מסמך. 

(ב) המפקח יביא את התלונה לידיעת מי שהתלונה עליו וייתן לו הזדמנות סבירה להשיב עליה. 

סעיף 53 – תוצאות הבירור. 
(א) מצא המפקח שהתלונה הייתה מוצדקת, הוא מודיע גם למתלונן וגם לגמ"ח. המפקח רשאי לפרש בתשובתו את תמצית ממצאיו ורשאי הוא להורות למי שהתלונה עליו לתקן ליקוי שהעלה הבירור". זאת אומרת, הוא גילה ליקוי והוא מבקש מהגמ"ח לתקן, "בין למקרה שעליו התלונה ובין בדרך כלל, בדרך ובמועד שהורה.

(ב) מצא המפקח שהתלונה אינה מוצדקת, או שאינה ראויה לבירורו, יודיע על כך למתלונן ולמי שהתלונה עליו, ורשאי הוא לפרש בתשובתו את תמצית ממצאיו. 

(ג) העלה הבירור חשד שנעברה עבירה פלילית, יביא המפקח את העניין לידיעת היועץ המשפטי לממשלה".

<משה מונטג:>
בסעיף 51 אנחנו מבקשים שאחרי "המפקח לא יברר תלונה בעניין שהחל בו דיון לפני בית משפט או בורר" להוסיף גם את בית הדין, מכיוון שהגמ"חים מתנהלים בפני בית הדין. לכן צריך להוסיף את המילים בית הדין. 

<היו"ר משה גפני:>
גמ"ח שהולך לבית משפט ולא הולך לבית דין, לא ייקחו ממנו הלוואות. 

<אייל בן ישעיה:>
בית הדין פועל כבורר, אם אני מבין נכון.

<היו"ר משה גפני:>
אנחנו בהליך חקיקה של בית דין לנושא ממונות. הממשלה מסכימה לזה. 

<אייל בן ישעיה:>
אנחנו נבדוק את זה. כרגע על פניו זה בפנים ואם לא, נוסיף את זה. 

<היו"ר משה גפני:>
חייבים להוסיף את זה אחרת אתם עושים צחוק מעצמכם. מעט מאוד גמ"חים הולכים לבית משפט. הם הולכים לבית דין רבני. 
<אייל בן ישעיה:>
בית הדין פועל מכוח חוק הבוררות. 

<שגית אפיק:>
בדיוק, הוא פועל כבורר. 

<ברוך לוברט:>
זה כנראה בפנים ואם לא, נבדוק. 

<משה מונטג:>
שיהיה כתוב בית דין. 

<היו"ר משה גפני:>
יהיה כתוב. אני לא אסכים שאתה לא תכניס מילה אחת לחוק הזה. אתה צודק במאה אחוזים וטוב שהערת את זה, כי הם כולם הולכים לבית דין רבני. 

<אייל בן ישעיה:>
על פניו זה בפנים. 

<היו"ר משה גפני:>
רבותי, אנחנו נעצור כאן. נשאר לנו פרק ט'. מה עוד?

<ברוך לוברט:>
גם פרקים י' ו-י"א.

<שגית אפיק:>
נדמה לי שעשינו את י' ו-י"א, לא? את י' עשינו ונשאר לנו את י"א. 

<ברוך לוברט:>
נשארו לנו פרקים ט' ו-י"א. 

<שגית אפיק:>
י' עוסק בסמכויות פיקוח אכיפה. 
<ברוך לוברט:>
לא. י' עוסק בפיצול עסקיו של גמ"ח, כלומר מה קורה כשהוא רוצה להפסיק לעבוד. 

<שגית אפיק:>
פרק י"א לא רלוונטי לגמ"חים. 

<ברוך לוברט:>
נשארו לנו פרקים ט', י' ו-י"א. ואחרי זה רק תיקונים עקיפים. 

<שגית אפיק:>
אחרי זה תחילה, הוראות מעבר ותיקונים עקיפים. 

<משה מונטג:>
גם מי הרגולטור וגם הוראות הלבנת הון. 

<שגית אפיק:>
כן, אנחנו עוברים על זה. 

<ברוך לוברט:>
הוראת השעה לא רלוונטית. בסוף יש הרבה קטעים שאינם רלוונטיים. 

<היו"ר משה גפני:>
אנחנו נתייעץ בינינו לבין עצמנו ואתם תתייעצו ביניכם לבין עצמכם. יש פה משהו שלא נראה לי. הוא חוק גדול מדי והוא צריך להיות חוק הגמ"חים, חוק קומפקטי ומותאם לעניין. תעשו גם אצלכם שיעורי בית וגם אנחנו נבדוק פה את עצמנו. 
הישיבה הבאה, בעזרת השם, תהיה עם הפרקים שעדיין לא קראנו. בפרק הזמן הזה ננסה לראות לאן אנחנו הולכים עם החוק הזה, האם הוא יהיה חוק כזה גדול או שנצמצם אותו. תודה רבה, הישיבה נעולה. 

<הישיבה ננעלה בשעה 13:10.>

